
1. Prolog: un fenomen de paranoia 
colectivă 


În timpul comunismului, mă refer aici mai cu 
seamă la anii '70 şi ’80, urmărirea individului de către 
Securitate, ca realitate sau ca ipohondrie, era atât de 
răspândită, încât a dat naştere la o adevărată psihoză. 

Aproape toată lumea se credea urmărită sau, cel 
putin, toate persoanele cu o anumită greutate 
socio-politică pretindeau că sunt urmărite. A nu fi 
urmărit de către Securitate era un neajuns, o deficiență 
gravă a persoanei, însemna că nu prezinti mare 
importanță, că nu ai un impact social semnificativ, cum 
s-ar zice azi că nu eşti „formator de opinie”, în definitiv 
că nu eşti periculos pentru statu quo-ul politic şi că esti 
un mediocru, un neica nimeni. 

Mai cu seamă în rândul oamenilor de cultura, 
reali sau (auto)imaginari, al angajatilor din reteaua 

Culturii Socialiste, al scriitorilor, al cadrelor didactice, 
medicilor etc., al intelectualilor în general — 
plauzibilitatea urmăririi era în mod real un titlu de 
glorie. Un scriitor, de exemplu, degeaba avea talent, nu 
era suficient ca să fascineze, statutul lui nu era întreg, 
prestigiul lui era sporit abia de zvonurile răspândite şi 
de probabilitatea implicită că este urmărit de Securitate. 
Si viceversa, dacă nu erai urmărit, sau dacă nu aveai 
aparente care să pledeze pentru acest lucru, atunci ori 
erai un tip total neimportant ori, mai rău, un posibil 
colaborator al Instituţiei Model. Pentru că la noi, în 
România, totul mergea (si atunci ca şi acum) prost, cu 
excepția evidentă măcar a unei singure instituţii: 
Securitatea. Azi, probabil că nici „serviciile” nu mai 
sunt ce au fost, dar acestea merg oricum ceva mai bine 
decât merge tara în general. Atunci Securitatea era 
singura instituţie care mergea bine, şi de aceea cred că 
ar putea fi numită, în stilul prozei latino-americane, 
Institutie Model. În Polonia de exemplu, si ea tot tara 
socialistă care avea multe în comun cu noi, nu mergea 
bine doar o singură instituţie ci cel putin două, 
Securitatea lor (SB) şi Biserica Catolică. Aceasta a fost 
diferența esențială între România şi Polonia, şi de aceea 
Polonia a avut până azi un destin diferit de cel 
Românie. 

Aşa încât cred că s-ar putea vorbi de o veritabilă 
paranoia persecutoria de proporții colective vizavi de 
sentimentul că eram urmăriți de Securitate. Iar 
fenomenul se putea observa cel mai clar, fără glumă, 
chiar în spitalele de nebuni. Ca un detaliu picant, am să 
relatez pe scurt un caz din practică. Studenţii de la 

Specializarea Psihologie de la Bucureşti făceau, prin 
anii '70, un curs de Psihiatrie (mi se pare opțional) cu 
profesorul G. Ionescu, iar lucrările practice la acest curs 
se faceau la Spitalul nr. 9, un celebru spital de glumeti 
aflat undeva pe Soseaua Berceni, spre marginea 
Bucurestiului. Studentii care au facut practica acolo au 
putut să observe că, in delirul de persecuție prezent la 
„obiectul muncii”, tema şi teama urmăririi de către 
Securitate ocupa un loc central şi relevant. Pe de altă 
parte, dintre toate profesiunile existente, în ochii 
pacienților de la Psihiatrie cea mai bine valorizată social 
era, fireşte, aceea de ofițer de Securitate. Nu toţi 
bolnavii de acolo credeau că sunt urmăriți de către 
Securitate, dar foarte multi dintre cei care credeau că se 
vor face bine voiau ca, după ieşirea din Spital, să se facă 
urmăritori, adică ofițeri de Securitate. Balamucul de la 
Spitalul nr. 9 era, simplificat, o imagine fidelă şi 
semnificativă a ceea ce era România în ansamblu pe 
timpul dictaturii lui Ceauşescu. Semnificaţia culturală a 
stării de paranoia era totuna cu cea clinică, iar tara 
întreagă nu era altceva decât o casă de nebuni mai mare, 
extinsă până la frontierele sale. 

Pe atunci, eu eram destul de rezervat în această 
privință, nu puteam să cred că personal aş putea să 
prezint atâta importanță, încât să merite să fiu urmărit 
de către Securitate. lar când cineva îmi spunea că se 
simte urmărit, credeam că este vorba doar de sindromul 
de paranoia colectivă şi atât. Ocazia a venit odată cu 
întâlnirea a doi oameni mai aparte, un fost coleg de-al 
meu de facultate, mai mare, care se numea Mititelu 
Cezar şi era cunoscut peste tot sub numele de Cezărică, 

iar pe de altă parte mai vârstnicul şi celebrul deja 
scriitor şi dizident Paul Goma. Cum am nimerit eu în 
anturajul lui Paul Goma? Eram rudenie cu poetul Ion 
Tuga (1940-1993), mai în vârstă cu treisprezece ani 
decât mine, stabilit de ceva timp în Bucureşti, celebru şi 
datorită scrisului său, volumelor de poezie pe care le-a 
publicat, dar şi datorită firii sale boeme şi razvratite. 
Prin intermediul lui Ion Iuga, un om cu suflet de aur şi 
un maramureşean tipic, am putut frecventa unele medii 
literare, i-am cunoscut de exemplu pe Alexandru 
Ivasiuc, romancierul fiind atunci în culmea gloriei, sau 
pe un poet profund nefericit precum George Boitor, şi 
aveam intrare la restaurantul Uniunii Scriitorilor. Aici 
am putut să stau, uneori chiar la aceeaşi masă, cu 
personalități precum Petre Ţuţea, Dimitrie Murăraşu 
sau Paul Goma. Apoi, normal, despre ideile emise de 
către aceşti oameni mari eu vorbeam pe la cămin, îmi 
amintesc că atunci locuiam în complexul zis „6 Martie” 
(campus denumit după ziua instalării primului Guvern 
comunist al lui Petru Groza), între Facultatea de Drept 
şi Opera Română. 

În al doilea rând, cine era Cezărică? Pe scurt, de 
la bun început vreau să zic că era, cu siguranță, un 
vagabond de geniu, în vechea tradiție 
balcanico-bucureşteană, ilustrată de exemplu cu un 
personaj literar celebru, precum Zacharias Lichter. 
Născut în 1945 la Bârlad, Cezărică a făcut mai întâi 
vreo doi ani de Facultate de Geografie la Iaşi. Nu a mai 
terminat Geografia, pentru că în acest timp a citit enorm 
filosofie şi clasicii literaturii ruse. Aşa că a venit la 
Bucureşti, la Facultatea de Filosofie, pe care a luat-o de 

la capăt. Era mai bătrân decât colegii lui de promoţie de 
la Filosofie şi avea deja ceea ce nemţii numesc 
Weltanschauung. Era bine cunoscut de către profesorii 
Facultăţii şi era intrat deja în folclorul universitar şi în 
legendele locului. Între multe altele, a fost în stare să 
facă una de pomină. În acea vreme, s-a redus durata 
studiilor la Universitate de la 5 ani la 4 ani. Această 
reducere a picat, din câte îmi amintesc, pe anul 
universitar 1971/1972, în sensul că în 1971 a fost ultima 
promoție cu 5 ani, iar în anul următor, în 1972, a fost 
prima promoție cu 4 ani. Cezărică al nostru ar fi trebuit 
să termine facultatea în 1970, dar în anul patru a rămas 
repetent în mod voit, prin neprezentare la un examen, 
tocmai ca să prindă în 1971 ultima promoție cu 5 ani. 
După care a rămas repetent din nou, tot in mod voit, în 
ultima promoţie cu 5 ani, fiind trecut din oficiu în anul 
patru. A ajuns de fapt pentru a treia oară în anul patru, 
an pe care o dată l-a repetat şi a doua oară l-a absolvit, 
iar acuma se afla în situaţia să-l repete din nou, altă 
soluție administrativă nu era. Oamenii se amuzau pe 
seama lui, toată lumea ştia că repetentiile lui nu sunt pe 
bune, că omul era super-deştept şi că voia să mai tragă 
de timp şi să-şi prelungească la maximum durata 
statutului de student. Aşa a procedat vreo doisprezece 
ani mai târziu, la aceeaşi Facultate, recurgând la 
repetentie voluntară, şi Crin Antonescu, cel care avea să 
devină în zilele noastre preşedintele PNL. 

Pe  Cezărică l-am cunoscut la cantina 
studențească de lângă Operă, în primăvara anului 1975. 
Nu mai avea statut de student şi nici nu mai locuia în 
cămin, dar nici nu avea de gând să plece din Bucureşti 

(fusese repartizat profesor la un liceu din Bacău). Era 
deja cărunt şi arăta mai vârstnic decât era în realitate, la 
treizeci şi doi de ani arăta ca la vreo patruzeci, umbla 
îmbrăcat aşa-zicând decent, ca un profesor din 
provincie, cu pardesiu şi pantaloni de stofă, adică fără 
blugi, barbă şi plete cum era pe atunci la modă în lumea 
studenţească, având tot timpul asupra lui o voluminoasă 
geantă din piele. O femeie care distribuia tacâmurile la 
intrare în cantină îl întreba de fiecare data, maşinal, „da” 
nu ai mai terminat facultatea, maică?” Am început să 
discutăm despre scriitori clasici ruşi, din care eu am citit 
până atunci, cu excepția lui Dostoievski şi Cehov, puţin 
şi superficial. Apoi l-am găzduit pe blat, cu acordul 
colegilor, în camera de cămin în care locuiam eu. Faptul 
nu era absolut nou, cu un an mai-nainte la Căminul din 
Panduri, la noi în cameră a mai locuit, tot clandestin, un 
student de pe la Teologie, unul Broni Mitrache dintr-un 
sat de pe lângă Craiova. Aşa s-au pus, încetul cu încetul 
şi inconştient, în camera 443 din corpul C al 
Complexului studențesc de lângă Operă, premisele 
pentru o conexiune între discuţiile despre literatură 
purtate de către un grup de studenţi, cu ideile lui Paul 
Goma despre nevoia unei mai mari libertăţi pentru 
scriitorii din România, emise la Restaurantul Uniunii 
Scriitorilor. Şi aşa am căpătat noi, în ochii Securităţii, 
acea importanță deosebită care, odată ajunsă la un punct 
critic, se lăsa cu deschiderea unui dosar de urmărire 
informativă. Dacă cineva mi-ar fi spus atunci că pe 
patru dintre noi ne urmăreşte Securitatea, eu nu aş fi 
crezut şi aş fi zis că acela este şi el victima stării de 
spirit, caracterizată prin mentalitatea paranoică în sens 

cultural, potrivit căreia Securitatea urmăreşte chiar pe 
toată lumea. 

Dosarul l-am citit foarte târziu, abia în luna mai 
a anului 2010, după ce au trecut, în linii mari, trei 
decenii şi jumătate de la consumarea faptelor. Mai întâi, 
am avut senzaţia că este vorba de o poveste tristă, care 
priveşte pe nişte străini. Apoi, pe măsură ce am parcurs 
filele dosarului, am simțit bătăi de inimă care îmi 
spuneau că spiritul care animase atunci acele fapte este 
încă viu şi că trebuie, pentru expiere şi salvare, să le 
mărturisesc încă o dată în scris. Să prezint versiunea 
mea pe care cititorul, implicat sau nu, să o poată 
confrunta cu versiunea din notele informative, pe care le 
pun alăturat în facsimile. 

2. O încercare de a privi cu detaşare 


Mi-am pus întrebarea: pe cine mai poate 
interesa azi aşa-ceva, o poveste urâtă, care s-a întâmplat 
demult. De fapt, cum am ajuns eu însumi să mă 
confrunt cu amintirea acelor fapte? Simplu. În toamna 
anului 2008, deci la peste treizeci de ani de la 
consumarea evenimentelor, eu am candidat într-un 
colegiu electoral pentru Camera Deputaţilor. Am fost 
verificat potrivit legii, privind eventualele relații cu fosta 
Securitate ca poliţie politică. La ceva timp după aceea, 
am primit de la Consiliul Naţional pentru Studierea 
Arhivelor Securităţii (CNSAS) adeverinţa cu nr. 
2705/07.05.2009. Această adeverinţă constată că nu am 
colaborat cu fosta Securitate şi, mai mult decât atât, îmi 
comunică faptul că am constituit obiectul unui dosar de 
urmărire informativă, în perioada studenției, respectiv 
prin 1976-1977, în Dosarul de grup numit „Horia”, cu 

nr. I 234327 (cotă CNSAS). În Dosar, constituiam 
obiect de urmărire informativă un număr de patru 
studenți de la Filosofia din Bucureşti, în ordine 
alfabetică: Horj Viorel, Iuga Nicolae, Teişanu Vladimir 
şi Vlasie Călin. Presupun că denumirea dosarului de 
„Horia” a fost dată de la inițiala numelui primului dintre 
noi, Horj, dar poate că trebuia ca numele dosarului să 
conoteze şi Ardealul, doi dintre noi, adică Horj şi cu 
mine, fiind ardeleni, mă rog maramureşeni, dar pentru 
cei din Vechiul Regat e totuna. 

Am făcut o cerere către CNSAS, de fapt am 
completat un formular descărcat de pe site-ul instituţiei, 
l-am expediat pe e-mailul indicat şi, după vreo jumătate 
de an, poate ceva mai mult, am fost contactat telefonic 
de o voce feminină plăcută şi amabilă, care m-a invitat 
ca de comun acord să programăm ziua când pot veni la 
Bucureşti să-mi văd Dosarul. Aşa a şi fost. Acolo am 
găsit o sală de lectură modernă şi un personal deosebit 
de amabil. Am primit spre lectură tot dosarul, fără 
lacune vizibile şi fără anonimizări, adică fără să 
lipsească file din el şi fără ca nici un nume de acolo să 
fie ascuns într-un fel sau altul. Dar, când am pus 
problema să obţin copii după dosar, mi s-a explicat 
politicos că legea prevede ca aceste copii să nu fie 
înmânate pe loc ci ceva mai târziu, să vin altădată, de 
fapt mă vor anunța chiar ei când pot să vin după copii, 
din motive tehnice (mi s-a spus) dosarele nu pot fi 
copiate imediat, ar fi un volum foarte mare de muncă, 
s-ar bloca activitatea de relații cu publicul etc. Am mai 
aflat că, tot potrivit legii, am dreptul să primesc câte o 
copie autentificată cu ştampila CNSAS după fiecare filă 

a dosarului în care este menționat numele meu. M-am 
conformat. Am lăsat cererea acolo, era pe 20 mai, dar 
după aceea nimic. Am dat telefoane aproximativ 
săptămânal la CNSAS şi, undeva pe la sfârşitul lui 
septembrie, am aflat că pot să vin după copii. 

Pe 12 octombrie 2010, când m-am putut deplasa 
la Bucureşti, am fost primit doar în holul de la intrare 
păzit de poliţişti înarmaţi, am primit copiile în plic 
închis şi sigilat, am fost pus să semnez de primire şi am 
fost condus politicos spre ieşire. Am putut deschide 
plicul abia afară, pe scări, şi am constatat, după cum era 
oarecum de aşteptat, că dosarul pe care l-am primit în 
copie, 41 de file în total, era întrucâtva diferit fata de 
dosarul din memoria mea, adică fata de dosarul pe care 
eu l-am văzut şi citit in luna mai. Mai exact, mi s-a 
părut că este ceva mai puțin decât ceea ce aş fi avut eu 
dreptul să primesc şi că cel putin două note informative, 
care mie mi s-au părut foarte interesante şi relevante, 
notele semnate de sursele „Dumitru” şi „Mihai”, lipsesc 
în cea mai mare parte, la mine ajungând numai ultima 
filă cu câteva rânduri. Nu avea rost să încerc să mă 
întorc şi să cer explicații, nu mai eram programat pentru 
primire şi, pe de altă parte, legea nu prevede 
posibilitatea petentului de a confrunta copiile primite cu 
dosarul autentic. Aşa că m-am resemnat şi mi-am văzut 
de drum. Am rămas cu presupunerea că cei doi cu nume 
de sfinți, „Dumitru” şi ,,Mihai”, în spatele cărora eu 
cred că se află un anume Dan şi o anume Mihaela, au 
rămas în continuare în sistem, în calitate de colaboratori 
sau poate chiar angajaţi cu normă întreagă ai Serviciului 

succesor al Securităţii şi de aceea nu se pot comunica 
nici acuma contribuțiile lor din anii '70. 

Am scanat copiile după filele primite şi, uşor 
entuziast, i-am căutat pe foştii colegi de dosar, adică pe 
Viorel Horj, Călin Vlasie şi Vladimir Teişanu să le spun 
ce descoperire fantastică am făcut, că am găsit adică 
dosarul în care noi am fost urmăriți de Securitate prin 
anii studenţiei. Spre surprinderea mea, oamenii au 
reacționat cu o neaşteptată şi inexplicabilă răceală. 
Vlasie si Teişanu mi-au mărturisit că treaba asta s-a 
întâmplat demult şi că nu-i mai interesează, iar Horj 
avea ceva probleme de sănătate. Am insistat, le-am zis 
că voi scrie o carte pe tema asta şi că ar fi foarte bine 
dacă în carte s-ar găsi şi părerile lor, nu doar ale mele. 
Aşadar, eu le voi trimite dosarul scanat, iar ei, după 
scurgerea unui timp rezonabil, să-mi trimită în scris 
impresiile lor, ca să le includ în carte. Au acceptat în 
cele din urmă să le trimit copiile şi mi-au promis, fără 
prea multă convingere, că vor scrie. A trecut un an şi nu 
am primit nimic. Treptat, m-am răcit şi eu. M-am gândit 
să las totul baltă. Mi-am pus problema: pe cine mai 
poate interesa azi repovestirea unui astfel de dosar, de 
vreme ce nici măcar persoanele urmărite nu mai par a fi 
interesate? Cu toate acestea, uite că am luat decizia să 
scriu. 

Impulsul de a scrie a venit de la un prieten, 
exceptionalul jurnalist de la „Caţavencii”, Cornel 
Ivanciuc. După ce eu am terminat facultatea, în 1978, şi 
m-am stabilit în Sighet, Cornel a fost student în 
Bucureşti şi s-a ținut la curent, între altele, şi cu 
consecințele şi ecourile întâmplărilor care au făcut 

obiectul urmăririi noastre. Cornel Ivanciuc mi-a spus că 
ar fi păcat să las acele întâmplări nescrise, mai ales că 
Dosarul respectiv a avut o anumită greutate la vremea 
lui, iar securistul şef care avea ca atribuţie 
supravegherea informativă a Universităţii din Bucureşti, 
maiorul Marian Ureche, a fost avansat colonel tocmai 
pentru modul exemplar în care a solutionat dosarul 
„Filosofia”. 

În afară de asta, descrierea unui dosar de 
urmărire în general, chiar abstracție făcând de 
persoanele implicate, de urmăriți şi urmăritori, poate 
prezenta un interes aparte, obiectiv, pentru cercetarea 
ştiinţifică şi pentru cunoaşterea istoriei recente. Un 
dosar de urmărire informativă înseamnă un anumit 
material faptic restrâns, determinat, un pumn de apă 
luată din mare, dar zecile de mii de dosare de același fel, 
prin degajarea elementelor invariabile, pot da seamă de 
zbaterile şi de orizontul de interes al unei întregi epoci 
istorice, cu mizeriile şi becisniciile ei. În sprijinul 
acestei afirmaţii, am să evoc o scurtă întâmplare luată 
de asemenea din experienţa personală. 

Pe la începutul anilor '90, localul fostei notorii 
închisori politice din Sighet a fost amenajat ca muzeu. 
La o Sesiune de comunicări ştiinţifice organizată aici, la 
Memorial Sighet, în iulie 1996 a participat şi un istoric 
german, Helmut Muller din Berlin. Omul a prezentat o 
comunicare despre STASI, Securitatea comunistă a lor 
din fosta RDG. A fost sec, calm, fără patetisme şi fără 
retorica obişnuită la noi a „condamnării comunismului. 
Ideea de condamnare este străină de spiritul ştiinţei, 
spunea el. Ştiinţa trebuie să se mărginească să constate, 

să cunoască obiectiv şi să explice. STASI-ul german 
avea ceva în comun cu Securitatea română, în măsura în 
care ambele nu erau creaţii naționale diferite, ci erau de 
aceeaşi origine bolşevică. 

Dar la ei, mai spunea neamtul, nu a ţinut aceeaşi 
confuzie ca la noi: că Securitatea nu trebuie desființată 
pentru că rămâne tara la discretia spionilor, că 
Securitatea apără interesul național şi cine dă în 
Securitate dă în popor etc. Ei au separat clar acele 
direcţii ale STASI care aveau ca sarcină reprimarea 
populației, care au făcut poliție politică şi pe acelea 
le-au desființat, iar direcțiile de protecţie naţională şi 
spionaj extern nu le-au desfiinţat, ci le-au modernizat şi 
integrat în structurile corespunzătoare ale Germaniei de 
Vest. Ca poliție politică, STASI a avut un număr de 
90.000 de cadre şi 147.000 de informatori, recrutați în 
secret din rândurile populaţiei civile. La o populație 
totală a fostei RDG de 18 milioane de locuitori, asta 
însemna un ofițer la 200 de oameni şi un informator la 
122 de oameni. Prin comparaţie, România a avut în 
Securitate număr mai redus de cadre (până atunci, în 
1996, nu s-a putut afla numărul exact), dar un număr 
mai mare de informatori civili benevoli, aproximativ un 
informator la 50 de cetăţeni, ceea ce spune ceva şi 
despre caracterul românilor. Aceste imense aparate de 
poliție politică au spionat şi supravegheat populațiile din 
cele două tari în întregul lor. În cazul RDG, rezultatul 
celor patru decenii de „muncă” a poliției politice s-au 
concretizat într-un număr de 180 km raft/dosare. Încă de 
la începutul anilor '90, dosarele STASI au fost predate 
la Institutul Gauck şi oricine a dorit a putut să meargă 

să-şi vadă propriul dosar imediat, aşa cum ai consulta o 
carte într-o bibliotecă. 

Si la nemți ca şi la noi, STASI a încercat să se 
opună accesului populaţiei la propriile dosarele de 
urmărire informativă şi a lansat ideea că, dacă populaţia 
va avea acces la dosare, se va ajunge la răzbunări 
sângeroase, la crime, la ură şi dezbinare socială, la 
„lipsă de consens” (cum obişnuia să spună cel care pe 
atunci era încă preşedintele României Ion Iliescu). In 
realitate, după ce nemţii şi-au văzut dosarele, nu s-a 
întâmplat nimic din toate acestea. Doar câteva divorturi, 
în cazuri în care unul dintre soţi avea să descopere cu 
stupoare conjugală că informatorul în dosarul lui este 
celălalt, colegul sau colega de pat. După statistica lor 
nemteasca, până atunci (în iulie 1996), doar un număr 
de 600.000 de cetăţeni (3% din total) şi-au manifestat 
dorința să-şi vadă propriul dosar, mai mult din 
curiozitate. Nimeni nu s-a răzbunat cu adevărat pe 
nimeni, oamenii au vrut mai mult „să se despartă de 
trecut râzând”, a mai spus conferentiarul german, 
citându-l implicit pe Marx. Statul însă a luat ceva 
măsuri. De exemplu, funcționarii publici sau magistrații 
care au fost informatori ai STASI au fost îndepărtați 
imediat din serviciu, asta însemnând aproximativ 10% 
din totalul funcționarilor publici. 

Intr-o discuție particulară care a urmat 
conferinței propriu-zise, la o cafea şi un schnaps, l-am 
întrebat pe cercetătorul german ce crede el despre 
utilitatea faptului ca dosarele de urmărire să fie făcute 
publice. Mi-a răspuns deosebit de precis, pe puncte. In 
primul rând, zicea, măsurile luate împotriva STASI sunt 

o garanţie că la ei comunismul a dispărut complet şi 
ireversibil. (Atunci eu mi-am pus în sinea mea 
întrebarea dacă nu ar fi fost mai bine să fi procedat şi 
noi, românii, la fel). In al doilea rând, mai există şi 
garanția că în Germania nu se va mai putea instaura nici 
un fel de dictatură. In al treilea rând, cunoaşterea 
dosarelor poliţiei politice strânse în cei 180 km de 
rafturi prezintă şi un interes pentru cunoaşterea 
ştiinţifică a omului în genere. Studiindu-le, ne putem da 
seama, fără iluzii, ce fel de ființă este omul din punct de 
vedere moral, de câtă josnicie şi mizerie sufletească este 
capabil el. 

M-am convins de aceste adevăruri citindu-mi 
propriul dosar de urmărire. Conţinutul unui astfel de 
dosar este interesant, oricând şi oriunde, pentru cineva 
care vrea să cunoască, fără iluzii, de câtă ticăloşie şi 
meschinărie este capabil omul. De aceea m-am decis 
să-l public. 

3. „Festivalul Naţional de Poezie 
Studenteasca”, Iasi, 1975 


Motivul nemijlocit pentru care, in aprilie 1976, 
la Securitatea municipiului Bucuresti a fost deschis 
D.U.I. „Horia? pentru un grup de studenți de la 
Filosofie este faptul că cei patru: Horj Viorel, Iuga 
Nicolae, Teişanu Vladimir şi Vlasie Călin sunt 
„cunoscuţi ca având preocupări literare” şi că, în 
căminul studențesc unde locuiesc, împreună cu numitul 
Mititelu Cezar, „fără ocupație”, „poartă discuţii ostile la 
adresa regimului nostru”. Expresiile incriminante puse 
aici între ghilimele se găsesc în mai multe note din 
Dosar, începând chiar cu fila nr. 1 din copiile pe care 
le-am primit (vezi anexele), copii pe care le-am scanat 
şi reprodus în întregime aici, în finalul cărții. 

Apoi, organele de Securitate au întocmit 
„Planul de măsuri”, din care spicuim: „Pentru 
verificarea semnalării respective se va începe urmărirea 
informativă specială în procesul căreia vor fi avute în 
vedere următoarele obiective: 

- stabilirea concepțiilor şi manifestărilor 

ostile ale sus-numitilor; 


26 


- cauzele care generează asemenea concepții 
şi manifestări; 

- daca posedă scrieri cu conţinut tendentios; 

- locurile şi mediile pe care le frecventează; 

- persoanele fata de care au manifestări ostile, 
în vederea folosirii lor pentru documentarea 
activităţii celor în cauză. 

În scopul rezolvării acestor obiective, se vor lua 

următoarele măsuri: 

1) Recrutarea unui informator pentru a se stabili 

comportarea la cămin, persoanele cu care se află 

în relații mai apropiate şi dacă au manifestări 
tendentioase în prezența acestora şi dacă cei în 
cauză posedă unele scrieri cu conținut ostil. 

2) Dirijarea colaboratorilor «Cezar» şi ,,Mircea» 

din legătura It. major Aldea N. în sensul 

stabilirii locurilor şi mediilor frecventate de 
sus-numitii, precum şi a anturajului acestora 

(...)” etc. 

Câteva observații. În primul rând, expresia 
„scrieri cu conținut ostil” sau ,,tendentios”, utilizată 
frecvent de către securişti, pare a face referire la textele, 
romanele şi eseurile lui Paul Goma, la cele publicate 
până prin 1972, precum şi la cele cenzurate, pe care 
dizidentul nu le-a mai putut publica în România, dar 
care circulau în manuscris inclusiv în camera noastră de 
cămin din Complexul „6 Martie”, bloc C, camera 443. 
În al doilea rând, nu am putut să-mi dau seama cine sunt 
informatorii aflați în spatele numelor conspirative de 
„Cezar” sau „Mircea”, deşi mai apar în dosar, despre 
„Cezar” chiar fiind făcută mențiunea că este student la 

Istorie în anul IV (la fila nr. 3), pe când noi eram în anul 
II, era deci cu doi ani mai mare decât noi, dar se pare că 
doar aceşti doi informatori, care locuiau în acelaşi 
cămin cu noi, nu erau suficienți, de vreme ce se 
propunea recrutarea a încă unuia, pe care l-am putut 
identifica cert în persoana lui Mitrache Alexandru, 
student la Psihologie şi care, performanță lăudabilă a 
Securităţii, locuia chiar în cameră cu noi. Până la urmă 
în Dosar, în tot cuprinsul lui, apar în total doisprezece 
informatori la patru urmăriţi, ceea ce mie, ca profan, îmi 
pare a fi chiar o construcţie informativă solidă. Se vedea 
treaba că securiştii care au lucrat la acest Dosar, în 
frunte cu căpitanul Marian Ureche (ce caz extraordinar 
de nume predestinat!), şi-au meritat avansarea în grad, 
care a urmat după destructurarea grupului nostru. 
Aşadar, totul a început în toamna anului 1975, 
undeva prin luna octombrie. Stăpânirea s-a gândit să 
organizeze festivaluri nationale de creație literară pentru 
studenţi, pe genuri literare — proză, teatru, poezie — etc., 
probabil şi cu scopul de a-i putea supraveghea mai 
eficient pe studenţii care încercau să facă literatură şi 
care, ştiut lucru, erau mai greu de ţinut în frâu, mai greu 
de manipulat, erau în general mai citiți, mai informați, 
mai sceptici, mai creativi, mai spontani, mai influențați 
de scriitorii maturi, mai increzuti, mai neinfricati, mai 
periculoşi. În acel an, 1975, a venit rândul Centrului 
Universitar laşi să organizeze ceea ce s-a numit cu 
titulatura exactă: „Festivalul National de Poezie 
Studenţească”. Din câte ştiu, a fost expediată o circulară 
pe la toate centrele universitare mari din tara unde 
existau facultăți de Filologie şi Filosofie, atunci erau 

mai puţine, vreo trei-patru, adică Bucureşti, Cluj, Iasi, 
eventual Timişoara. 

La Bucureşti, Centrul pe Universitate al ASC (= 
„Asociaţia Studenților  Comunişti”, era singura 
Asociaţie a studenților existentă şi permisă, toți 
studenții erau înscrişi automat în ASC, fără să fie 
întrebaţi, în virtutea prezumtiei că în liceu au fost toți 
membri UTC) se afla în clădirea de lângă Operă, la 
Facultatea de Drept, în corpul de clădire din spate, la 
etajul I, pe un culoar la stânga. Acolo, în spatele unei 
uriaşe mese de birou din lemn masiv, din perioada 
interbelică, trona un tip înalt şi autoritar, uneori cazon în 
expresii, care se numea Antonie lorgovan. Aveam să 
aflu mai târziu că omul din fata noastră a făcut la 
începutul carierei sale o profesională de tractorişti şi 
vreo doi ani de şcoală militară, înainte ca Partidul să-l 
trimită să facă Facultatea de Drept. Acel Antonie 
Iorgovan (născut in 1948, decedat în 2007), care dupa 
1990 va deveni un personaj politic binecunoscut, 
precum şi un profesor de o oarecare notorietate, era pe 
atunci tânăr asistent la Facultatea de Drept şi ceva şef la 
ASC, nu am ştiut niciodată precis ce fel de şef anume. 
Poate m-am înşelat în privinţa lui, dar mie personal 
mi-a făcut impresia unui prost politizat şi agresiv. Acolo 
am fost chemaţi într-o însorită zi de octombrie a anului 
1975, fără să ştim motivul pentru care ni se face o 
asemenea onoare. 

V-am convocat, spunea lorgovan, dintr-un 
motiv simplu. (Eram acolo vreo 7 — 8 studenți de la 
Facultatea de Filosofie, diverse specializări, eram: 
regretatul Gabriel Stănescu, apoi Mircea Oliv, Lelia 

Munteanu, Viorel Horj, Călin Vlasie, Cornel Sofronie, 
eu — si, Bunul Dumnezeu să mă ierte, încă vreo 2-3 de 
care nu-mi mai amintesc). ,,Voi’, adică noi cei din fata 
lui, zicea, sunteţi cunoscuţi „ca având preocupări 
literare” (iarăşi expresia aceea stupid-securistică). De 
aceea ,,noi” (adică Iorgovan personal dar şi instituţiile 
pe care el le reprezenta, ASC-ul, PCR-ul, „organele” în 
genere) ne-am gândit să vă ajutăm, să vă dăm o şansă 
ca să vă afirmati. Uite, peste vreo două săptămâni se va 
organiza la laşi un Festival Naţional de Poezie 
Studenteasca, la care noi ne-am gândit să vă trimitem pe 
voi, ca să reprezentaţi „cu cinste” Centrul Universitar 
Bucureşti. ASC-ul plăteşte trenul, diurna şi vi se vor 
motiva absentele. Dar, fără supărare, „noi” va trebui să 
vă verificăm, nu putem să trimitem aşa, pe oricine, care 
pe urmă să ne facă surprize neplăcute, că uite ce am 
patit cu Ioan Alexandru (era vorba de marele poet), 
„noi” l-am trimis cu bursă in Germania să studieze 
pentru doctorat în Filologie, i-am acordat încredere, iar 
ăsta s-a ocupat acolo de Teologie şi nu a facut studiile 
corespunzătoare. S-a înțeles? Dacă da, veniți aici la 
mine poimâine la ora cutare, cu câte cinci poezii fiecare, 
în două exemplare („de ce în două exemplare, că noi nu 
avem maşină de scris?”, ,, hai, nu mai puneţi întrebări 
din astea!’’), să le verific eu, vreau să fie „poezie 
corespunzătoare”. Am plecat de acolo cu gândul că 
expresia „poezie corespunzătoare” nu prevestea nimic 
bun. 

În ziua şi la ora fixată, ne-am prezentat la tov. 
Iorgovan, la ASC. Ne aştepta. Ne-am scos cu sfială 
foile de prin buzunare, le-am netezit şi le-am pus pe 


30 


masa dânsului, spre competentă apreciere. Şi-a aruncat 
ochii pe una la întâmplare, a ridicat din sprâncene şi 
ne-a întrebat răstit: „Ce înseamnă porcăriile astea? Nu 
v-am zis eu să fie poezie corespunzătoare?!”. Nu ne-am 
lăsat intimidati, ceea ce l-a contrariat putin şi l-a mai 
calmat. „Ce intelegeti prin poezie corespunzătoare?”. 
„Ei, ştiţi $i voi, poezii despre patrie, partid, poezii cu 
poporul, cu tovarăşul secretar general...”, a încercat el să 
ne ia cu binişorul. „Bine, dar noi scriem poezie 
filosofică!”, a încercat careva dintre noi. „Lasă că vă 
ştiu pe voi, ăştia de la Filosofie, credeți că eu nu ştiu că 
voi aveţi convingeri pre-marxiste?”. Treaba asta ne-a 
amuzat într-un fel, am încercat să zicem ceva despre 
Platon, dar tovul din fata noastră ne-a tăiat-o scurt. Dacă 
veniți până mâine cu „poezie corespunzătoare”, bine; 
dacă nu, nu mai plecaţi la Iaşi!. 

Am ieşit supăraţi şi am început să discutăm în 
contradictoriu imediat, chiar acolo in fata uşii. Unii 
ziceau că nu se poate să ne ceară aşa-ceva, că asta 
înseamnă prostituție, cum să scrii chestii contrafăcute 
etc., că ar fi mai bine să renunțăm să mergem la laşi. Eu 
mai fusesem la Iasi cu vreo doi ani mai-nainte, ca elev 
de liceu în ultimul an am fost la Olimpiadă la Română, 
faza națională, care atunci s-a ținut la laşi. Am încercat 
să zic ceva, că ar merita să facem un compromis, laşiul 
este (era) un oraş superb şi liniştit, Copoul, duhul lui 
Eminescu şi al lui Creangă, bojdeuca din Ticau, 
Mănăstirea Golia, dar mai ales Borta Rece, moldovenii 
sunt oameni foarte primitori, au nişte vinuri 
extraordinare, ar fi mare păcat să ratăm o aşa ocazie de 
a ne distra, de a face cunoştinţe noi. Bine, dar ce 

compromis am putea face? În scurtă vreme unuia dintre 
noi i-a venit o idee simplă şi genială. O să copiem 
poezii patriotice, de fapt patriotarde, de prin ziare, din 
„Scânteia” de exemplu, scrise de condeierii de serviciu 
ai PCR, şi o să le prezentăm lui Iorgovan ca fiind ale 
noastre! Şi dacă se prinde? Nu se va prinde, că nu 
citeşte poezie, „dă-l in p... mă-si de analfabet!”, am 
încheiat apoteotic. Cu aşa concluzii ne-am terminat 
scurtul nostru conclav din fata uşii tov. Iorgovan şi am 
plecat fiecare pe la casele noastre, respectiv pe la 
camerele noastre din căminul studenţesc. 

Am venit în ziua următoare, aproape toți, cu 
poezii „corespunzătoare”, copiate de te miri unde. 
Iorgovan a citit cu un aer savant câteva „prin sondaj” şi 
s-a declarat mulțumit. „Ei, vedeţi că, atunci când vă 
mobilizați, puteți să scrieți poezie corespunzătoare?”. 
Cineva, o functionara apărută ca din pământ, ne-a dat 
delegații, foi de drum pe CFR, bani, apoi şeful ne-a 
strâns mâna, ne-a urat drum bun şi ne-a atras pentru 
ultima oară atenția că trebuie să avem grijă să 
„reprezentăm cu cinste” Centrul Universitar Bucureşti. 
Si duşi am fost. Poeziile copiate de prin ziare şi pe care 
le-am dat ca fiind ale noastre le-am aruncat cu voiosie 
la primul coş de gunoi. Am ajuns la laşi şi am petrecut 
acolo o săptămână de vis. 

Numai că adevăratele probleme abia de aici au 
început. La Iaşi, în aula vechii Universităţi, noi am citit 
poezii de ale noastre, unele total necorespunzătoare. 
Culmea este că am primit şi premii. Nu le tin minte pe 
toate, îmi amintesc doar că Viorel Horj a primit Premiul 
revistei „Cronica”, iar eu, autorul acestor rânduri, am 


32 


m9? 


primit Premiul revistei „Opinia studențească”, o revista 
de altfel foarte bine cotată în epocă. Premiul a constat 
într-o sumă frumuşică de bani şi, ca de obicei, în 
publicarea unei pagini de poezie în revistele care au 
acordat premii. La întoarcere in Bucureşti, obosiţi şi 
inghetati după călătoria cu un tren de noapte care a stat 
înzăpezit câteva ore undeva înainte de Adjud, am fost 
primiți călduros şi felicitati pentru premii de către 
aceiaşi tovarăşi de la ASC. 

Bomba cu efect întârziat a explodat câteva luni 
mai târziu, după sărbătorile de iarnă, deci prin ianuarie 
sau februarie 1976, când revista „Cronica” a ajuns la 
tipar având pe o pagină poeziile lui Viorel Horj. Între 
altele, acolo se afla o imagine care nu avea cum să nu 
sară în ochi, nişte cuvinte care pomeneau ceva despre 
legile care ies ca o panglică de scamator din ,,gusa 
moale a dictatorului”, o imagine pe care, iată, mi-o 
amintesc şi azi. Oamenii au luat aceste versuri ambigue 
drept o aluzie clară la ştim noi cine. Prin urmare, textele 
lui Viorel Horj nu s-au mai tipărit, au fost scoase de 
către cenzură, dar nu oricum ci cu cântec. Pe şpaltul 
paginii prezentat la cenzură erau mai multe însemnări 
pe margine, ale celor de la Cenzură dar şi altele, 
probabil de la Partid şi de la Securitate. În acele 
însemnări se atrăgea atenția asupra conținutului 
subversiv al poeziilor şi se cerea sancţionarea autorului, 
a poetului-student, dar şi tragerea la răspundere a acelor 
tovarăşi de la ASC Bucureşti care au dat dovadă de 
lipsă de vigilență revoluționară şi au promovat la un 
concurs național „poezie necorespunzătoare”. Cu alte 
cuvinte, se cerea capul lui Iorgovan. 

Prin urmare, am fost din nou convocați la ASC, 
dar de astă dată nu pentru felicitări ci pentru anchetă. 
Am fost introduşi, pe rând, în acelaşi birou somptuos, 
unde se afla un Iorgovan morcovit şi încă vreo câțiva 
tovarăşi importanți. Ni se punea şpaltul în fata şi eram 
întrebaţi pe un ton amenintator că ce părere avem. Eu 
am afişat un zâmbet naiv, gen soldatul Svejk, şi am zis 
că, după părerea mea, poezia s-ar referi la ceva dictator 
sud-american. „Cum? La cine?”, am fost întrebat cu 
stupoare. „La Trujillo de exemplu”, am plusat eu. M-au 
studiat câteva clipe cu atenție, să vada dacă fac mişto 
sau pur şi simplu sunt prost, după care am fost poftit 
afară printr-un gest vag cu mâna. Viorel Horj a fost 
anchetat amănunțit, fiind chemat în mai multe zile şi 
pus să dea declaraţii în scris, că ce a vrut să zică. 

Paradoxal, salvarea lui Iorgovan a venit de unde 
ne-am fi aşteptat mai puţin, adică de la un... informator 
al Securităţii. Bineînţeles, atunci noi nu am ştiut nimic. 
Informatorul, coleg de cameră cu noi, a fost martor la 
scenele de un comic nebun, gogolian, în care noi, la 
cămin, am băut vodcă rusească, am făcut băşcălie şi am 
copiat la întâmplare poezii „corespunzătoare” din 
colecţia ziarelor „Scânteia” şi „Scânteia Tineretului”, la 
care am mai adăugat şi de la noi tot felul de măgării, cu 
scopul de a-l fraieri pe Iorgovan. 

Când a aflat că lorgovan este în pericol din 
cauza poveştii cu poeziile, care erau şi în acelaşi timp 
nu erau ale noastre, Sandu al nostru s-a dus şi s-a... 
spovedit la Secu (vezi fila 30 a Dosarului). În nota 
„explicativă” pe care a dat-o olograf, dl. Mitrache 
Alexandru, ulterior ajuns profesor în Craiova, a arătat că 

„în legătură cu studenții Iuga şi Horj..., întrucât poeziile 
pe care le aveau au fost respinse, au luat alte poezii din 
reviste pe care le-au semnat cu numele lor şi le-au 
prezentat la Centrul Universitar, însă la Concurs au 
prezentat poezii de-ale lor...”. Si încă: „Înainte de a 
pleca la Iaşi, studenții menționați s-au arătat 
nemulțumiți de felul în care au fost primite şi apreciate 
poeziile lor de către tov. Bălgrădeanu (pseudonimul dat 
de către Securitate lui Iorgovan — nota mea N.I.) la 
Centrul Universitar, fapt pentru care studenţii au început 
să înjure”. Ce frumos spus: „fapt pentru care studenţii 
au început să înjure!”. Fapt pentru care eu pot deduce 
acuma că bunul meu coleg informator Sandu a fost de 
fata, ca un înger păzitor, inclusiv când am ieşit de la 
Iorgovan, atunci când ne-a respins poeziile pentru că, 
îmi amintesc prea bine şi mă recunosc vinovat, atunci 
l-am înjurat urât de tot pe tov. „Bălgrădeanu”, 
Dumnezeu să-l ierte pe dânsul şi să mă ierte şi pe mine 
pentru acele înjurături, poate nemeritate. Pentru că — 
continuă delatorul nostru — „Tov. Balgradeanu spunea 
că are familie, copii şi nu vrea să aibă necazuri; [în 
schimb] studenţii au reproşat că în artă şi poezie nu mai 
este vorba de familie şi copii, [acolo] trebuie să scrii 
ceea ce simţi” (idem, fila 30). 

Cazul a fost muşamalizat şi Iorgovan a fost lăsat 
în pace, adică s-a apreciat că a fost indus în eroare de 
către studentii-poeti, pentru că cei care au condus 
ancheta (cred eu) şi-au dat seama că, dacă ar fi 
continuat, oricum nu ar fi rezolvat nimic şi pe deasupra 
ar fi riscat să umple de ridicol conducerea ASC a 
Centrului Universitar Bucureşti. În schimb, în ceea ce 

ne privea pe noi, pe studentii-autori ai farsei cu poeziile, 
cred că a fost un motiv suplimentar ca Securitatea să 
aprobe deschiderea acelui Dosar de urmărire 
informativă. Cât priveşte „reproşul” că, atunci când este 
vorba de Adevărul Poeziei, nu trebuie să faci caz de 
faptul că ai familie şi copii, personal nu-mi amintesc 
să-l fi făcut eu, de unde rezultă că nu a putut fi făcut de 
altcineva decât de către colegul Viorel Horj. 

4. Dezbateri şi combateri 
cu Cezar Mititelu 


Cezărică, aşa cum îi spuneam noi între noi, avea 
lecturi filosofice apreciabile şi avea asimilate oarecum 
natural ideile filosofice fundamentale ale clasicilor dar, 
cu toate acestea, prefera ca material de lucru pentru 
expunerea ideilor sale literatura universală, mai cu 
seamă marea literatură rusă, pe care o cunoştea ca 
nimeni altul. În perioada studenţiei, eu am făcut mari 
sfortari sistematice şi am citit aproape integral Kant si 
Hegel, aşa am putut să mă conving că lui Cezar nu-i 
erau deloc străine aceste texte. Cu toate acestea, el 
insista să avem citiți bine câţiva scriitori de prima 
mărime din toate marile literaturi ale lumii: Cervantes, 
Gogol, Tolstoi, Cehov, Gorki, Flaubert, Stendhal, 
Maupassant, Lampedusa, Babel, Bunin, Swift, Igor 
Stravinski, E.M. Forster ş.a. Mai era obligatorie 

cunoaşterea Bibliei, precum şi a gândirii muzicale 
conținută în câteva capodopere ale muzicii simfonice 
universale. Era o listă relativ scurtă, ceva de genul 
experimentului mintal: ce cărți ai lua cu tine, dacă ar fi 
să trăieşti zece ani pe o insulă pustie? Deci, părerea lui 
era ca intrarea în filosofie să nu se facă cu autori de 
filosofie, ci cu literatură şi cu muzică. Ceva mai târziu 
mi-am dat seama că omul avea dreptate. 

Filosofia are ca particularitate fundamentală 
faptul că este alcătuită din abstracții supreme. 
Bineînţeles, cu asta nu spun o noutate, dimpotrivă 
această afirmație este în chip evident un loc comun. 
Vreau însă cu aceasta să spun altceva. Solul sufletului 
tânăr trebuie să fie pregătit, arat şi îngrăşat cum ar veni, 
spre a primi abstractiile filosofice. Samanta filosofiei, la 
fel ca în parabola evanghelică a Semănătorului, nu 
poate să rodească într-un suflet gol sau sterp sau cu 
spini sau cu uscăciune, adică într-un suflet în care nu 
este sedimentat un strat gros şi fertil de humă de ordin 
imagologic. Pentru ca aceste abstracții să prindă 
rădăcini, iar filosofia să devină un fel de a fi, sufletul 
tânărului care vrea să înveţe filosofie trebuie să fie 
cultivat în principal cu două forme de cunoaştere, 
privilegiate sub raportul imaginarului pe care îl conțin, 
fie cu teologie, fie cu artă. Ideal cu ambele. Sufletul 
trebuie să aibă deja pregătită în sine dimensiunea 
reprezentării, de exemplu a imaginii create de literatură 
sau a imaginației stimulate de muzică. Trecerea de la o 
abstracție filosofică până la contrariul ei, suprema 
cuprindere logică după Aristotel, nu se poate face în 
mod propriu fără ca acest demers să nu ,,consume” ceva 

din mediul reprezentării. Filosofia recurge uneori la 
exemplificări pentru a se putea face mai bine înțeleasă, 
fapt disprețuit însă de către filosofii mari („în filosofie 
exemplele sunt cârjile judecății”, a spus Kant). 

Ne rămâne literatura. Ea este o „oglindă 
măritoare a vieţii”, după cum prea bine zicea Constantin 
Noica. lar viata ca atare are două dimensiuni de o 
evidență izbitoare: spontaneitatea şi concretetea. 
Dialectica filosofică, trecerea de la ceva determinat la 
contrariul său, este vizibilă în literatură în mod spontan 
şi concret. Conținând de-a valma viata şi moarte, 
comedii şi tragedii, literatura este ea însăşi o dialectică 
spontană. Desigur, poți învăţa şi poți repeta pe de rost o 
frază, un principiu din Logica lui Hegel, chiar fără să fi 
citit deloc literatură, dar este cu totul altceva dacă, 
atunci când meditezi la o propoziție filosofică oarecare, 
poţi să ai în vedere, în memorie, conţinutul unui roman 
precum Război şi pace al lui Tolstoi sau o reprezentare 
despre construcţia muzicală, precum aceea din Poetica 
lui Stravinski. Diferența poate fi uriaşă, totală chiar. 
Putem avea aici exact diferenţa dintre un papagal şi un 
om viu. 

Ei bine, pentru unii dintre noi, Cezărică a 
devenit prototipul omului viu, spre deosebire de unii 
dintre dascălii nostri de la Facultate, e drept puțini la 
număr, cu o cultură precară, care repetau nişte afirmaţii 
învăţate mecanic, în tinereţe, din clasicii marxismului. 
În definitiv, oricine poate învăţa să spună oricând, 
imediat şi pe negândite, exact contrariul a ceea ce a spus 
mai-nainte interlocutorul, dar asta este psitacism şi 
eventual hebefrenie, nu dialectică. Realitatea şi adevărul 

contrazicerii vine din capacitatea de a parcurge mintal, 
în mod rapid, un imens material empiric sau de ordinul 
imaginarului şi numai după aceea să scoţi, in mod 
convingător, argumente de sens contrar. Cezărică a 
ajuns practic să dubleze Facultatea, cu aproape toate 
cadrele didactice la un loc. Simteai cum în expresiile 
lui, în chiar fiinţa lui, dialectica de tip socratic devine 
ceva viu şi adevărat. 

De la el am învăţat şi cum se citeşte cu adevărat 
un roman, o proză de ficțiune în genere, după ce criterii 
trebuie selectate şi memorate pasajele semnificative, 
cum trebuie degajat din lectură universul de simboluri, 
cum trebuie făcute nişte conexiuni, de fapt cum trebuie 
reconstruit romanul în idee, cum trebuie aplicată o 
exegeză în raport cu un roman dat etc. Bineînţeles, omul 
citea şi altceva în afară de capodopere, citea şi literatura 
curentă, autohtonă, de ficțiune sau de specialitate. Erau 
frecvente cazurile când cărți ale autorilor români din 
domeniul filosofiei sau din domenii adiacente erau citite 
in fata noastră cu „maximă exigenta”. Atunci Cezarica 
desfăcea cartea filă cu filă, citea fiecare filă cu voce 
tare, ne întreba dacă nouă ne spune ceva, rupea şi 
arunca la coş filele care nu spuneau nimic, păstra 
separat filele pe care găseam vreo idee notabilă, pe care 
o memora. Atunci volume de câte 300-400 de pagini 
erau reduse la maximum 10 — 20 de pagini, care meritau 
păstrate şi memorate. Era unul pe la Sociologie, care se 
numea Ciocodeică, un nume atât de neaos-sudist, care 
era şi activist ASC, şi care ne mustra de fiecare dată 
când ne vedea „citind” în acest fel: „bă, de ce rupeti 
cărțile? De ce nu scrieţi voi altele mai bune?” 

Vagabondul nostru îşi tinea lecțiile, de fapt 
discuțiile libere cu noi, în câte o încăpere din cămin, 
sală de lectură sau uscător, evident fără plată, atâta doar 
că îl găzduiam pe blat. Se mulțumea cu puţin, ceva 
cafea, țigări şi mâncarea pe care i-o aduceam de la 
cantină. Dacă mai era o vodcă rusească sau un cabernet 
bulgăresc, atunci când eu mai reuşeam să vând câte o 
carte, era cu atât mai bine. Nu cerea niciodată bani, cu 
excepția unor cazuri în care avea nevoie de bilet de 
tramvai sau troleibus, era vorba de maruntis — un leu, 
cel mult doi lei. Nu stătea mult, două-trei zile, până 
când discuţiile lâncezeau şi noi ne apucam de lectură, 
atunci el dispărea misterios nu se ştie unde, dar revenea 
cam o săptămână mai târziu. După câte o astfel de 
pauză, şi el şi noi aveam subiecte proaspete de discuţie, 
idei noi. La cămin a fost adus prima dată de către mine, 
aşa cum reiese şi din declarația dată de către Călin 
Vlasie la anchetă (vezi fila nr. 35 din Dosar). 

Modul în care decurgeau discuţiile este descris 
cu o precizie rară şi în acelaşi timp total nerelevantă, aşa 
cum fac de regula idiotii când le ceri să povestească ce 
au văzut la cinematograf, în nota din Dosar de la pag. 3 
(vezi Anexa). „Faptul că el [Cezărică] conduce 
discuţiile rezultă din observaţiile sursei care a observat 
(sic!) prin geamul uşii că el acordă cuvântul 
participanților, el este cel care vorbeşte cel mai mult, 
probabil că tot el programează întrunirile. Odată a fost 
observat că citea celor de fata dintr-o carte, într-un ritm 
alert, ceilalţi ascultând foarte concentrați şi preocupaţi. 
Ultima întrunire a avut loc pe data de 23.03.1976 şi a 
durat aproximativ între orele 21-23. Unele durează însă 

până dimineaţa”. Trebuie să mai spun că la discuţii nu 
participam numai noi, cei patru urmăriți — Horj, Iuga, 
Teişanu şi Vlasie — ci şi alti studenţi de la Filosofie care 
locuiau în cămin, după cum sunt menționați în „Nota” 
de sinteză dactilografiată de „organ” şi anume: Mitrache 
Alexandru, Enăşel Horia, Necşuliu Dorin, Munteanu 
Vasile, Mircea Oliv, Sterea Ion, Dumitraşcu Jon, Alfiri 
Ion sau Kelemen Andrei, toți studenţi la diferite secții 
ale Facultății de Filosofie, dar care nu sunt consemnați 
că ar fi făcut „comentarii ostile” (vezi fila nr. 5). 
Discuţiile, care priveau inițial doar literatura şi 
filosofia, ajungeau inevitabil şi la probleme politice. 
Aici Cezărică a descoperit pe cont propriu, observând 
viata cotidiană din România, ideea lui Troțki potrivit 
căreia nu abnegatia în muncă, indiferent de salariu, este 
ceea ce îl caracterizează pe om. De aceea societatea 
socialistă a fost condamnată din capul locului la 
degenerare, indiferent unde s-a urmărit edificarea ei, la 
fel în Germania (zisă „Democrată”) ca şi în Rusia. 
Omul de rând a mers voluntar la război, în cursul 
războiului civil din Rusia, dar după aceea nu a mai mers 
voluntar cu acelaşi entuziasm şi la muncă în 
întreprinderile socialiste. Oamenii i-au urmat pe Lenin 
şi pe Troțki, care îi trimeteau la război şi la moarte, dar 
nu l-au urmat pe Stahanov, care îi îndemna doar să 
muncească mai mult, pentru depăşirea planului. O 
enigmă a sufletului omenesc. Oamenii au renunțat la 
libertate, precum în celebrul poem „Marele Inchizitor” 
din Fraţii Karamazov al lui Dostoievski. In acest caz, 
nu există altă alternativă decât anarhia. Stalin a sesizat 
imediat faptul şi a recurs la teroare. Impunerea unui 

regim de teroare nu s-a bazat doar accidental pe firea 
brutală sau criminală a dictatorului Stalin, ci a părut a fi 
mai curând o necesitate istorică. 

Părerile politice ale lui Cezărică, aşa cum sunt 
ele consemnate în notele informative din dosarul de 
urmărire, sunt destul de aproximative, mai mult sau mai 
puţin îndepărtate de adevărul lor iniţial. În primul rând, 
avem prezentată, într-un context anume şi într-un fel 
anume, o idee emisă de către persoana în cauză, de către 
„formator”. Apoi avem relatarea in-formatorului, mai 
mult sau mai puţin fidelă, adică ideea reflectată în capul 
informatorului. În fine, abia în al treilea rând avem Nota 
redactată de către ofițerul de Securitate în limba de lemn 
proprie instituției, limbă care ucide spiritul, în baza 
conversatiei cu informatorul. 

Astfel, în Nota de la fila nr. 5 a Dosarului, aflăm 
că Cezărică obişnuia să spună că oamenii muncesc fără 
elan, întrucât nu sunt de acord cu sistemul politic de la 
noi. Din acelaşi motiv el, Cezărică, nu s-a prezentat la 
liceul la care a fost repartizat ca profesor, pentru că el 
nu concepea să muncească într-o societate în care 
munca nu e muncă. Pe de altă parte, nu vede nici 
posibilitatea unei schimbări sociale în viitorul apropiat, 
pentru că nu te poți baza pe oamenii educați în 
socialism, ca să pormesti o acţiune; oamenii înjură 
regimul, dar după aceea merg să-şi încaseze salariul. 
Dacă lucrurile merg prost, nu sunt de vină „organele de 
decizie”, ci masele care nu acționează. 

Ideile sale pot fi degajate mai clar din Declaraţia 
scrisă chiar de mâna lui, pe care a dat-o după prima 
arestare, din luna mai 1977 (vezi fila 11). Potrivit legii 

care reglementează activitatea CNSAS, mie nu mi s-au 
dat în copie toate filele din Dosar, ci numai acelea în 
care se află menționat numele meu. Aşa se face că din 
note informative foarte interesante, de câte 3 — 4 pagini, 
la mine a ajuns câte o pagină sau două sau deloc. Aşa 
stau lucrurile şi cu această Declaraţie a lui Cezărică, 
scrisă de el însuşi în stare de arest: în posesiunea mea au 
ajuns doar două pagini. 

În Declaraţie arată că în perioada 1976-1977, cu 
prilejul unor vizite pe care el le făcea unor studenți 
cazați la Căminul „6 Martie”, a discutat cu mai multi, 
printre care: Iuga Nicolae, Horj Viorel, Vlasie Călin, 
Alfiri Ion, Teişanu Vladimir, Necsuliu Dorin şi alţii. „În 
aceste discuţii am abordat probleme legate în principal 
de literatură, filosofie, muzică şi pictură. Orice 
problemă era canalizată de subsemnatul pe teren 
politic... [în sensul că] am căutat întotdeauna să rezolv 
problemele în care eram solicitat, pornind de la 
responsabilitatea absolută [subliniat în original] a 
individului sau a grupului care era de fata pentru tot 
ceea ce e bun, respectiv rău în jurul nostru. Printre 
altele, m-am angrenat în unele discuţii privind nivelul 
de trai, situația economică de la noi din tara, organizarea 
pieței, unele teze ale marxism-leninismului privind 
democraţia...” 

„În problema Paul Goma, am discutat despre el 
cu studenții luga Nicolae şi Cornel Novak, anul III 
respectiv anul IV Filosofie, cazați la Căminul „6 
Martie”, în cursul lunii aprilie [1977]. Întrebat de Iuga 
ce părere am despre acțiunea lui Goma, am spus că este 
o copilărie şi un non-sens, ca şi în cazul Soljenitan 

pentru că, dacă este adevărat că reclamă lipsa 
drepturilor de a scrie, eu consider că aceste drepturi nu 
au lipsit niciodată în istorie şi prin urmare nici acuma”. 
De fapt, ideea lui Cezărică era că nu trebuie să te plângi 
că nu există drepturi, atâta vreme cât nu te lupti pentru 
ele, cât nu faci nimic pentru a le câştiga; că întotdeauna 
în istorie au existat drepturi exact în măsura în care au 
fost obținute prin luptă. Într-adevăr, el insista pe 
responsabilitatea absolută a individului pentru tot ce e 
bun sau rău în jurul nostru. Ideea străbate mileniile, de 
la Socrate la Kant. Lui Socrate, când era în închisoare şi 
îşi aştepta pedeapsa cu moartea, nişte prieteni i-au 
propus să-l ajute să evadeze. El a răspuns că nu trebuie 
vătămate legile, „atât cât depinde de voinţa noastră”. Iar 
Kant spunea că important este ca voinţa să fie 
„necondiţionat bună, indiferent dacă este suficientă 
pentru efect sau nu”. 

Colonelul de Securitate Constantin Cegăneanu, 
care superviza toată afacerea a recomandat, în ceea ce îl 
privea pe Cezărică, să fie ,,Exploatat la buletin” (fila nr. 
8), adică deoarece omul nostru nu avea buletin de 
Bucureşti, să fie dus obligatoriu în localitatea de 
domiciliu şi să i se „ofere” acolo loc de muncă. În 
realitate, era vorba de domiciliu forțat sau „obligatoriu”, 
pedeapsă care însă nu mai figura în Codul penal din 
România. Această pedeapsă a existat în Codul penal 
român prin anii '50, dar a fost scoasă de acolo pe la 
sfârşitul anilor 60. Într-adevăr, după prima arestare, 
Cezărică a fost eliberat, dar dus cu trenul, cu cătuşe la 
mâini şi escortat de un militian, până acasă la Bârlad, iar 
buletinul lui a fost reținut la Miliție in Bucureşti. La 


46 


Bârlad, unde locuia împreună cu părinții, pe str. Al. I. 
Cuza la nr. 20, poarta casei a fost păzită de Miliție 24 de 
ore din 24 timp de vreo lună. Când vigilenta paznicilor 
a mai slăbit, Cezărică a reuşit să fugă la gară, s-a suit în 
tren şi a ajuns din nou în Bucureşti, unde s-a descurcat 
şi fără buletin. A fost dibuit de către Securitate şi 
re-arestat abia un an mai târziu. 

Cât ne priveşte pe noi, studenţii cu probleme, pe 
mai multe file din Dosar există rezoluția care dispune: 
„Avertizarea în prezenţa factorilor educationali” (vezi 
de ex. Nota de la fila 17). Era menționat şi faptul că 
acţiunea era aprobată de către tov. Gârbea Augustin, 
prim secretar al Centrului Universitar Bucureşti. 
„Avertizarea” era o procedură simplă şi ni s-a aplicat, 
din câte îmi amintesc, de două ori. Eram chemaţi în 
biroul rectorului. Rectorul (era un matematician, se 
numea Dumitru Ciucu) stătea în picioare, iar securistul 
care răspundea de Universitate, maior Marian Ureche, 
stătea pe scaunul rectorului, fiind vizibile şi în acest fel 
raporturile ierarhice reale. Rectorul ne sfătuia cu duhul 
blandetii să ne băgăm minţile în cap, să ne gândim la 
viitorul nostru, la o carieră, că altfel el va fi nevoit să ne 
exmatriculeze etc. Iar securistul ne injura şi ne ameninţa 
cu puşcăria. Pe urmă eram lăsaţi în pace aproximativ o 
jumătate de an, timp în care eram urmăriți îndeaproape, 
să se vadă rezultatele „avertizării”. 

5. Noi, parazitii societăţii 


Lucrurile au luat o întorsătură urâtă pe când 
eram în anul IV de facultate, adică în toamna anului 
1977 şi prima parte a anului 1978. Originea acestor 
gesturi se afla tot într-o acțiune a lui Paul Goma de prin 
1956. Despre ce era vorba? 

În toamna anului 1956 a avut loc binecunoscuta 
mişcare antisovietică şi anticomunistă din Ungaria 
vecină. La începutul lunii noiembrie 1956, trupele 
sovietice au invadat Ungaria şi au măcelărit mii de 
budapestani. În România... nimic! Pe atunci Paul Goma 
avea 21 de ani şi era student în anul II la Litere în 
Bucureşti. A încercat să inițieze în mediul studenţesc o 
mişcare de solidaritate cu „revoluția” din Ungaria şi de 
condamnare a crimelor sovietice comise în Ungaria. Nu 
a reuşit însă să adune pe nimeni în jurul lui. Pe filiera 
UTM (Uniunea Tineretului Muncitor, precursoarea 
UTC) studenților noştri li s-a transmis să stea linistiti la 
locurile lor. Paul Goma era exasperat că nu poate să 
facă nimic. (Eu cunosc toate aceste detalii din scrisorile 
pe care Goma le-a trimis unor colegi în care avea 
încredere, scrisori pe care am reuşit, în parte, să le citesc 


48 


în original în manuscris). Atunci Paul Goma a comis un 
gest menit să şocheze şi să atragă atenţia asupra a ceea 
ce se întâmplă: s-a dus la sediul UTM de la Universitate 
ŞI şi-a predat carnetul de UTM-ist! Cu alte cuvinte, Paul 
Goma a anunţat că îşi da ,,demisia” din UTM, deoarece 
UTM-ul român nu a luat atitudine împotriva reprimării 
sângeroase a tineretului din Ungaria. Numai că... din 
UTM, la fel ca din UTC şi PCR, nu exista ieşire prin 
demisie, ci numai prin excludere, urmată de regulă de 
puşcărie. 

La foarte scurtă vreme, la doar câteva zile, 
Goma a fost „judecat” mai întâi de către Rectoratul 
Universităţii din Bucureşti, a fost exmatriculat, apoi 
judecat de către ,,Justitia” română. A fost găsit vinovat 
de „tentativă de organizare a unor manifestații ostile” şi 
a primit ceva ani de puşcărie, urmați de „domiciliu 
obligatoriu” în Bărăgan. Douăzeci de ani mai târziu, în 
1977, când a inițiat Mişcarea pentru respectarea 
Drepturilor omului în România, Goma a fost din nou 
arestat şi, după o detenție la Securitate de câteva luni, a 
fost expulzat din tara, fără să mai revină vreodată in 
România. Însă ideile lui nu au putut fi expulzate odată 
cu el. 

Ideea auto-excluderii din UTC a prins din nou, 
în anul 1977, după expulzarea lui Goma din ţară, 
furnizată fiind de către acelaşi Cezărică. 

În toamna anului 1977 şi primăvara lui 1978, la 
Facultatea de Filosofie a Universităţii din Bucureşti s-au 
întâmplat nişte evenimente stranii, desprinse parcă din 
proza lui Mihail Bulgakov. În primul rând, când am 
revenit la cursuri după vacanța de vară, în octombrie 

1977, am aflat că Facultatea noastră se desființează. Mai 
precis, Facultatea de Filosofie (cu secțiile Filosofie, 
Sociologie, Pedagogie şi Psihologie) se desfiinţa, fără să 
mai aibă statutul de Facultate de sine stătătoare, şi 
devenea o Sectie a Facultăţii de Istorie, numită Secția 
Filosofie-Istorie, destinată să pregătească exclusiv cadre 
didactice pentru învățământul preuniversitar. Toţi 
studenții existenți au fost trecuți automat la noua Sectie 
Filosofie-Istorie. Specializările tradiționale: Sociologie, 
Psihologie şi Pedagogie dispăreau pur şi simplu. De 
asemenea, dispăreau şi... foarte multe norme didactice, 
deci şi cadre didactice. Profesorii noştri erau profund 
nemulțumiți, dar totodată şi suficient de laşi ca să nu 
inițieze ei înşişi o mişcare de protest. Părea clar că acei 
profesori care vor îndrăzni să zică ceva oficial, vor fi 
primii care vor fi daţi în reducere de activitate. În 
schimb, ei au simpatizat şi au încurajat discret protestul 
nostru, al studenților, concretizat într-o grevă de vreo 
două săptămâni, despre care bineînţeles că nu s-a aflat 
nimic în România. Singura revendicare, care a fost 
solutionata în favoarea studenților, după grevă, a fost 
aceea ca pe diplomele de licenţă să le fie inscripționate 
specializările pe care le-au făcut în anii I — III, deci să 
nu se scrie că au absolvit Filosofie-Istorie, ci că au 
absolvit Sociologie, Psihologie sau Pedagogie. Era 
vorba, în fond, de atestarea specializării pentru viitor. 
Această inscriptionare s-a respectat, dar numai la 
promoţia 1978. În schimb, protestele unor studenţi au 
fost reluate puţin mai târziu, într-o cu totul altă formă. 
Au urmat, la sugestia lui Cezărică, auto-excluderi din 
UTC. 

Auto-excluderea din UTC, respectiv ASC a fost 
inițial o treabă extrem de simplă. Studenţii din 1977 nu 
mai aveau aceeaşi problemă ca şi Paul Goma în 1956 şi, 
bineînţeles, nici riscurile nu păreau la fel. Dar Cezărică 
a găsit un mod ingenios de a motiva gestul. Studentul în 
cauză mergea la sediul ASC pe Universitate, care se 
găsea cu un etaj mai jos de Facultatea de Filosofie. 
Acolo erau, în afară de asistentul Iorgovan de la Drept, 
pe care deja îl cunoşteam de când cu Festivalul de 
Poezie de la Iasi, mai multi şefi şi persoane în civil, 
despre care nu ştia nimeni cu ce se ocupă. 
Studentul-candidat la auto-excludere avea asupra sa 
două „documente”, carnetul de membru UTC şi Statutul 
UTC. Dădea politicos bună ziua şi apoi, cu o naivitate 
bine simulată, spunea că are o nedumerire. Scotea din 
buzunar Statutul UTC şi citea prima frază. Îmi amintesc 
perfect, în această frază se spunea că „UTC este o 
organizație revoluționară de tineret...”, bla, bla, bla. 
Studentul zicea că el, personal, nu a făcut nimic 
,revolutionar” la viata lui şi de aceea înțelege să 
demisioneze din UTC, să nu mai rămână in această 
organizație pe post de impostor. Scotea carnetul de 
membru UTC, îl punea binişor pe masă şi, cu puţin 
noroc, putea să iasă repede pe uşă afară, în scurtul 
moment de stupoare care urma. 

Nu s-au autoexclus mai multi deodată, ci 
dimpotrivă, cât mai rar, apărea câte un candidat la 
auto-excludere abia la câte două-trei săptămâni, chiar o 
lună. Partidul şi ASC-ul pe Universitate erau în fierbere, 
iar atmosfera asta trebuia întreţinută, prelungită, 
exploatată şi intensificată, cuțitul trebuia răsucit în rană 

cât mai mult. Astfel, auto-excluderile s-au derulat pe 
mai multe luni, între noiembrie 1977 — aprilie 1978. Nu 
mai tine minte exact cine a fost primul student care s-a 
autoexclus din UTC, mi se pare că a fost Dorin 
Necşuliu de la Sociologie. A urmat Teişanu, apoi 
Negrescu, Kelemen, mai la urmă Horj Viorel — şi am 
impresia că au mai fost şi alții, al căror nume îmi scapă 
acuma. Eu nu m-am auto-exclus din UTC şi nici nu am 
avut de gând să o fac, aveam altă părere, eram convins 
că acest lucru nu rezolvă practic nimic şi că există şi alte 
acţiuni, mai subtile, pe care le poți face dacă vrei să 
lupti împotriva sistemului. De exemplu modelul 
soldatului Svejk, pe care l-au adoptat cehii după invazia 
sovietică din 1968, mi se părea chiar o soluție 
rezonabilă. 

Partidul şi Securitatea din Universitate au 
considerat că trebuie să intervină ferm şi eficient. 
Aceştia, de la Partid şi Securitate, credeau că 
auto-excluderile din UTC au loc din cauza desființării 
Facultăţii de Filosofie şi transformarea ei într-o Sectie a 
Facultății de Istorie, de aceea îi bănuiau de complicitate 
cu noi şi pe unii dascăli. A apărut în Facultate unul de la 
Partid care se numea lenciu, un individ mai în vârstă, 
uscat şi cu mustață, sinistru, cu accent basarabean ca un 
acuzator de prin anii '50. Acesta a început să vorbească 
brutal cu profesorii şi să-i amenințe (am aflat acest lucru 
mult mai târziu de la profesorul Mircea Flonta). Când 
profesorii au negat orice implicare, tov. lenciu le-a cerut 
să dovedească acest lucru prin intensificarea activităţii 
de prevenire a acestor „evenimente” (aşa se numeau 
atunci auto-excluderile din UTC, printr-un eufemism 

activistico-militienesc). Profesorii trebuiau să vorbească 
cu studenții, să facă presiuni asupra lor ca să nu se mai 
auto-excludă. Profesorii urmau să fie evaluati după cum 
vor reuşi să stăvilească sau nu valul de „evenimente”, 
vor rămâne sau vor fi dați afară de la catedră, în funcție 
de capacitatea lor de a pune capăt auto-excluderii 
studenţilor din UTC. 

ŞI într-adevăr, profesorii au făcut demersuri în 
acest sens. Mai întâi, presupun cu ajutorul „organelor”, 
s-a făcut o listă cu studenții care puteau fi banuiti că ar 
fi în stare să se auto-excluda, ceea ce a dus la un climat 
greu suportabil de suspiciune. Apoi, câte un profesor, 
uneori mai multi, au stat de vorbă cu fiecare dintre noi 
în particular, de la om la om. De mine, de exemplu, s-au 
ocupat asist. dr. Dan Potolea şi lect. dr. Petre Bieltz, 
celebrul profesor de Logică, cu care ulterior am devenit 
prieten. Scopul final al discuțiilor era să ni se smulgă o 
promisiune, cum că nu o vom face, că nu este vorba 
doar de o problemă a noastră, că este în joc însuşi 
viitorul Facultăţii. Studenții care nu păreau convingători 
în promisiuni, erau chemați pentru prelucrare şi la 
Biroul Organizaţiei de Bază. La şedinţa BOB la care am 
fost convocat pentru „discuţii individuale”, eu am fost 
atacat la modul vehement şi idiot de către un lector de la 
Doctrine Politice, Mihail Pişcoci, şi de către o colegă de 
promoție, care era acolo ca reprezentantă a studenților, 
Mihaela Bârsan, ulterior căsătorită Miroiu, actualmente 
profesoară la SNSPA. Mihaela, colega mea, zicea că e 
adevărat că nu este aşa cum a zis Leibnitz, că am trăi în 
cea mai bună lume cu putință (deci, ar fi cumva de 
înțeles să avem şi motive de nemulțumire), dar că noi, 

comuniştii, ne străduim să facem o lume mai bună. În 
schimb, Pişcoci striga la mine că „duc o existență 
formală în sânul partidului”. Atunci am băgat mâna în 
buzunarul interior al sacoului, cu un gest studiat şi am 
ezitat câteva secunde apăsătoare, apoi mi-am scos 
batista din buzunar şi m-am şters pe frunte. Lumea a 
răsuflat uşurată, nu s-a mai produs încă un „eveniment”, 
iar profesorul Alexandru Boboc ne-a anunțat repede ca 
şedinţa s-a terminat. Si, cu toate acestea, 
auto-excluderile au continuat, într-un fel de euforie 
înrudită cu inconstienta. 

La ASC in schimb se petreceau scene de un 
comic grosolan, indicibil. Daca deschideai usa şi 
spuneai ca esti de la Filosofie, activistii intrau in panica. 
Te înconjurau şi te conduceau imediat afară şi abia dupa 
aceea te întrebau ce pofteşti, ca să nu se mai înregistreze 
ei cu un „eveniment”. Au fost cazuri în care cel care 
voia să se auto-excludă (a fost vorba, mi se pare, în 
cazul lui Horj Viorel) a intrat în sediu şi a scos din 
buzunar statutul UTC şi carnetul, dar nu a mai apucat să 
spună poezia cu „organizația revoluționară”, că i s-au 
îndesat documentele înapoi în buzunar şi a fost împins 
pe uşă afară. Sau, dacă erai unul dintre cei banuiti că ai 
urma la rând la auto-excludere şi te plimbai putin prin 
fata uşii de la sediul ASC (aşa cum am făcut-o eu în 
câteva rânduri), oamenii din sediu se încuiau pe 
dinăuntru cu cheia ş.a.m.d. 

Aici nu pot spune mai mult despre 
„evenimente”, adică despre auto-excluderi, pentru că 
acestea nu au fost consemnate ca atare în Dosarul de 
urmărire. Explicaţia este că D.U_I. „Horia” a fost închis 

pe data de 4 oct. 1977 (vezi fila nr. 45), iar 
„evenimentele” au survenit la o lună — două după aceea. 
Nu ştiu dacă s-a deschis alt D.U.I. şi cum au fost 
consemnate auto-excluderile de către „organele 
abilitate”. Important este însă modul în care au fost 
reprimati de către Securitate actorii „evenimentelor”. 
Simplu, atitudinea oamenilor fata de UTC a fost 
sanctionata ca infracțiune de drept comun, mergând pe 
Legea care combătea parazitismul social. 

Pe 5 noiembrie 1976 a fost dată de către Marea 
Adunare Naţională a lui Ceauşescu Legea nr. 25/1976 
privind încadrarea într-o muncă utilă a persoanelor apte 
de muncă, o lege prin care dreptul la muncă devine de 
fapt o obligaţie sanctionabila penal. În rezumat, această 
lege prevedea că orice persoană care a împlinit 16 ani, 
nu urmează o formă de învățământ şi este aptă de 
muncă, are obligaţia de a se înscrie la Direcţia de 
muncă, pentru a solicita un loc de muncă. Prezentarea la 
locul de muncă repartizat devenea obligatorie (art. 7 din 
Legea nr. 25/1976). În cazul în care persoana refuză, ea 
va putea fi obligată printr-o Hotărâre judecătorească să 
presteze muncă timp de un an pe un „şantier de interes 
național”, iar Judecătoria va soluţiona cauza în termen 
de maximum 10 zile, adică în procedură de urgenţă. În 
caz de sustragere de la executarea Hotărârii 
judecătoreşti, persoana va fi plasată într-un „Centru de 
reeducare” (art. 9). Imediat după apariția acestei Legi, 
toată presa controlată de partid a început o amplă 
campanie de combatere a ceea ce s-a numit atunci 
„parazitismul social”. 

Personal, cred că această lege avea o țintă 
specială şi un scop ascuns. Ceauşescu a reluat lucrările 
la Canalul Dunăre — Marea Neagră, unde avea nevoie 
de multă forță de muncă, dar nu voia să folosească 
deținuți, treaba asta ar fi evocat în mentalul comun 
perioada odioasă din anii '50. Aşa că a dat mai întâi 
Legea care sancţiona parazitismul social, după care a 
dat o amnistie de mari proporții în rândul puşcăriaşilor 
de drept comun. Atunci, sub pretextul evident 
demagogic al „umanismului socialist”, au fost eliberaţi 
peste două treimi din numărul total al deținuților din 
România, undeva între 35.000 — 40. 000 de puşcăriaşi. 
Au mai rămas „înăuntru” doar cei condamnați pentru 
omor, tâlhărie, viol şi delapidare de la 50.000 lei în sus. 
Atunci, în primăvara anului 1977, au fost desființate pur 
şi simplu, din lipsă de clienți pentru cazare, mai multe 
penitenciare, printre care şi celebra fostă închisoare 
politică din Sighet, care a devenit depozit de mărfuri 
pentru ICRA. Amnistiatii au fost lăsați să zburde in 
libertate timp de vreo lună, un fel de „concediu”, timp 
în care infractionalitatea măruntă a crescut exponential, 
după care au început să fie strânşi de către Miliție, bob 
cu bob, în calitate de paraziți sociali şi „repartizați în 
muncă” la Canal. 

Studenţii de la Filosofie care s-au auto-exclus 
din UTC au fost tratați la fel, ba chiar mai rău, decât 
foştii puşcăriaşi amnistiati. În primăvara anului 1978, 
studenţii care, cu toate presiunile exercitate asupra lor, 
nu şi-au luat înapoi carnetul de membru UTC, au fost 
exmatriculati din Facultate, după care, cam după două 
săptămâni, au fost căutaţi spre a fi arestaţi ca „paraziți 

sociali”, întrucât nu urmau o formă de şcolarizare şi nici 
nu aveau loc de muncă. Nici nu li se mai oferea loc de 
muncă la Canal, ci erau arestaţi, judecaţi cu uşile închise 
în procedură de urgență, fiind cadorisiti pentru început 
cu câte şase luni de închisoare cu executare în 
penitenciar, deoarece „centrele de reeducare” prevăzute 
de lege nu erau încă amenajate şi nici nu au mai fost 
înființate niciodată. Într-un fel, studenţii auto-excluşi 
din UTC au ocupat în puşcărie unele locuri rămase 
libere prin amnistierea adevaratilor infractori. 

În primul rând, a fost găsit şi rearestat Cezărică. 
Apoi, din câte îmi amintesc, a fost arestat Dorin 
Necsuliu, auto-exclus din UTC şi exmatriculat din 
Facultate. Necşuliu avea deja un loc de muncă, era 
paznic de noapte pe la ceva întreprindere, dar a fost dat 
afară din serviciu, desigur la intervenția Securității, 
pentru a putea fi arestat. Motivul invocat a fost că postul 
era prevăzut ca fiind dotat cu armă de foc, i s-a cerut 
încă o dată cazierul, iar lui Necşuliu nu i s-a mai eliberat 
cazier judiciar, practic fără nici o explicație. Teişanu 
avea şi el loc de muncă, tot ca paznic de noapte, şi el a 
fost dat afară în acelaşi fel ca şi Necşuliu, dar nu a mai 
putut fi găsit de Securitate pentru a fi arestat, de parcă ar 
fi intrat în pământ. Meluş Negrescu, un viitor important 
compozitor, şi el auto-exclus din UTC, şi-a găsit repede 
loc de muncă pe un şantier, ca salahor şi momentan a 
fost lăsat în pace dar, din câte ştiu eu, a fost şi el arestat 
ceva mai târziu. Starea de spirit începea să semene tot 
mai mult cu „revoluţia culturală” din China anilor 60, 
când cei mai mari intelectuali şi artişti ai ţării au fost 
trimişi să lucreze în agricultură. Andrei Kelemen a fost 

internat, pe bune, într-un spital de psihiatrie. În fine, 
Horj Viorel a reuşit să se angajeze repede, dar nu 
oriunde. Pe atunci, în mod legal nu putea fi nimeni 
angajat în Bucureşti, dacă nu avea domiciliul stabil în 
Bucureşti, adică dacă nu avea buletin de Bucureşti. Se 
făceau inclusiv căsătorii formale, pentru a obține buletin 
de Bucureşti. Exista totuşi o firmă care te angaja fără să 
te întrebe de buletin, aceasta era Întreprinderea de 
Salubritate Bucureşti. De unde se vede încă o dată că 
viata bate imaginația, un fost student la Filosofie în anul 
IV s-a angajat la Salubritate, nu putem spune pe post de 
„gunoier” pentru că pe legitimatia lui scria „însoțitor 
transport”, asta mai-nainte ca Marin Preda să fi publicat 
celebra lui carte Cel mai iubit dintre pământeni. 

6. Urmaritii şi urmaritorii, 
vieţi paralele 


Cezar Mititelu (n. 1945), liderul şi mentorul 
grupului. A fost arestat prima dată în aprilie 1977, din 
camera 443 a căminului „6 Martie”, unde stătea la taclale 
cu mine, şi deținut o vreme pentru anchetă, apoi a fost 
trimis cu domiciliul forțat la Bârlad. A părăsit domiciliul 
impus şi a revenit în Bucureşti, făcând acelaşi lucru ca şi 
mai-nainte, adică punând întrebări ca Socrate. La prima 
arestare nu a fost ținut mult în detenție, pentru că s-a luat 
decizia pedepsei cu domiciliu forțat, iar la a doua 
arestare, în mai 1978, când a fost internat abuziv la 
Psihiatrie — Spitalul penitenciar Jilava, a fost de asemenea 
eliberat după vreo lună, pentru că povestea lui a fost 
publicată pe larg într-un ziar francez care apărea la Paris 
(,,Libération”, culmea, un ziar de stânga, oarecum 
pro-comunist). Textul, semnat de Alexandru 

Monciu-Sudinski, citit şi la Radio „Europa Liberă”, era 
intitulat „Un Diogene arrete” („Un Diogene arestat”), 
ceea ce îl definea cu exactitate. Apoi a fost re-arestat şi 
condamnat ca „parazit social” în toamna anului 1978, a 
executat pedeapsa — tot degeaba, nu s-a „cumințit”, nu a 
părăsit Bucureştiul, nu s-a angajat nicăieri şi nici nu a 
tăcut, ci şi-a continuat eroica şi ingrata misiune de 
pedagogie socială. Până la urmă, „organele” l-au lăsat în 
pace. A fost profesor fără catedră şi fără plată, fără a fi 
angajat nicăieri şi fără carte de muncă, a preferat să 
trăiască precum un vagabond, dar un vagabond de geniu, 
un spirit cu adevărat liber. Când s-a simțit îmbătrânit şi 
slăbit, a ales să se sinucidă, precum mulți filosofi ai 
antichității, adică să moară tot ca om liber, confirmând în 
felul lui spusa celebră a lui Nietzsche, că numai cine a 
trăit liber poate să moară liber. 


Dorin Necşuliu (n. 1954), auto-exclus din UTC, 
a fost exmatriculat de la Sociologie, apoi arestat în 
calitate de parazit social. Cred că a mai făcut obiectul 
unui Dosar aparte de urmărire informativă. A făcut 
puşcărie. Era căsătorit. A fost o mare dramă a familiei, o 
lovitură dureroasă pentru părinți (l-am cunoscut pe tatăl 
său), care visau să-l vadă un om realizat, un important 
specialist în domeniu. După ieşirea din puşcărie, nu au 
fost numai discuțiile imposibile cu părinții, ci a început să 
nu se mai înțeleagă nici cu soția. Au divorțat. L-am 
cunoscut relativ bine, am fost colegi inclusiv de Armată. 
A încercat (presupun eu) sentimentul că toate drumurile 
îi sunt închise. S-a sinucis, prin 1979 sau 1980. 

Viorel Horj (n. 1954), auto-exclus din UTC, 
premiatul de la Festivalul Naţional de Poezie 
Studenteasca, laşi 1975, a fost cel care s-a angajat la 
Salubritate în Bucureşti ca să scape de puşcărie, un destin 
asemănător cu al personajului principal din Cel mai iubit 
dintre pământeni al lui Marin Preda. A fost chemat la 
Facultate (mai avea doar două examene restante şi putea 
să-şi dea licenţa), pentru a fi lămurit să accepte 
repartizarea pe un post de profesor în provincie. Scopul 
Securităţii era de altfel ca grupul să fie împrăştiat în toată 
țara. S-a făcut apel la orgoliul lui — cum să rămână 
„gunoier” după ce a terminat Facultatea de Filosofie? El 
a răspuns sec şi demn că nu a făcut mai mult pentru 
societate, deci nu merită mai mult. A rămas în Bucureşti. 
L-am întâlnit acolo prin 1979, mergea la Jilava la 
vorbitor să-i ducă un pachet cu alimente şi ţigări lui 
Cezărică. Nu a mai scris şi nu a publicat nimic. Cu 
timpul i s-a permis să se angajeze funcționar la o 
instituție de stat. Mai târziu, undeva pe la jumătatea 
anilor '90 a revenit acasă in Maramureş. S-a căsătorit şi 
s-a stabilit la Borşa. Lucrează ca profesor de Socioumane 
la Liceul din Borşa. Am reuşit să iau legătura cu el, i-am 
spus de povestea cu Dosarul, că l-am găsit şi l-am citit, 
că scriu ceva şi l-am rugat şi pe el să scrie ceva. Apoi am 
aflat că, între timp, a avut ceva serioase probleme de 
sănătate şi nu a mai scris. 


Vladimir Teişanu (n. 1954), auto-exclus din 
UTC, fost student la Sociologie. În primăvara lui 1978 a 
dispărut din Bucureşti şi nu ştia nimeni nimic despre el, 
nici măcar Securitatea (din câte am dedus eu mult mai 

târziu din lectura Dosarului). De fapt omul, originar din 
județul Neamt, s-a aranjat de o internare într-un sanatoriu 
undeva în zonă. A stat internat un timp lung, vreo trei 
luni, încât nu se mai putea pune problema arestării, ci 
doar eventual a pensionării pe motive medicale. Apoi a 
dat admitere la Ştiinţe Economice la Iasi şi a intrat. 
Securitatea l-a descoperit acolo (am aflat din Dosar), 
după afişarea listei candidaților admişi. A fost lăsat să 
facă facultatea, dar i-au deschis un nou dosar de urmărire 
informativă şi 1-au plantat în preajmă o sursă numită 
„Cristina”. L-am întâlnit întâmplător în gara din Cluj, 
prin 1985. Mi-a spus între altele că este economist, că s-a 
căsătorit şi s-a stabilit în Bacău. În 2011 i-am găsit cu 
multă greutate un număr de telefon. Am reuşit să vorbesc 
cu el, i-am relatat despre Dosar şi că l-am văzut. A 
reacţionat cu dezgust (aşa mi s-a părut) şi mi-a zis că 
nu-l mai interesează astfel de lucruri, care s-au întâmplat 
demult de tot. Am insistat, i-am spus că vreau să scriu 
despre evenimentele de atunci şi i-am propus să-i trimit o 
copie a Dosarului, să scrie şi el ceva din punctul lui de 
vedere, că eu aş vrea să public punctele de vedere ale 
tuturor „colegilor de dosar”, că am vorbit şi cu Vlasie etc. 
A acceptat până la urmă, parcă fără convingere, şi mi-a 
dat o adresă de e-mail. I-am trimis Dosarul scanat, dar nu 
am mai primit de la el nici un fel de răspuns. 


Călin Vlasie (n. 1953) a făcut parte din grupul 
urmărit, dar a fost scos din cauză ceva mai repede decât 
ceilalți. Omul s-a căsătorit prin anul II de Facultate şi nu 
a mai stat la acelaşi cămin cu noi, studenții căsătoriți 
primeau, evident singuri, o cameră într-un cămin mai 

confortabil. Ne vedeam tot mai rar, aproape exclusiv pe 
la cursuri. Apoi a mai fost ocupat şi cu altceva, i s-a 
născut un copil etc. Securitatea 1-a cerut o Declaraţie din 
care să reiasă că se desolidarizează de Cezărică şi de noi, 
colegii lui de urmărire. Călin Vlasie a dat Declaraţia 
olografă, semnată şi datată 12 aprilie 1976 (vezi fila 35) 
şi, spre cinstea lui, nu a scris nimic de rău despre noi 
ceilalţi. Înainte de 1989 a fost profesor la o şcoală din 
Piteşti, a trăit relativ retras, scriind poezii şi eseuri. După 
'89 însă a pus bazele unei edituri celebre, Editura 
Paralela 45, s-a dovedit a fi un foarte bun manager, a 
acumulat capital, a achiziționat utilaje de tipografie etc., 
fiind totodată o prezență culturală deosebit de vizibilă şi 
remarcabilă, o personalitate literară de vârf a generaţiei 
noastre. L-am contactat telefonic, i-am spus că am văzut 
Dosarul ,,nostru” de urmărire de către Securitate şi i-am 
propus să i-l trimit şi lui, să scrie şi el ceva pe tema asta. 
A avut o reacție de respingere a propunerii, foarte 
asemănătoare cu a lui Teişanu, fără să fi comunicat cu 
acesta din urmă, ceea ce mi-a dat de gândit: oare nu 
cumva demersul meu este unul greşit? M-a certat că mă 
ocup de mizerii, care tin strict de domeniul trecutului. Nu 
şi-a manifestat curiozitatea să vadă dosarul. Am insistat, 
povestindu-i ceva amănunte picante din Dosar. Până la 
urmă părea că s-a răzgândit. Mi-a cerut să-i trimit totuşi 
Dosarul şi mi-a promis ca va scrie şi el ceva. Timp de un 
an de zile, cât a trecut de atunci până în prezent, nu am 
primit nici un fel de răspuns. 


Nicolae Tuga (în fine, subsemnatul). Unii ar 
putea spune că eu nu am avut nimic de suferit în urma 

faptului că am fost urmărit de către Securitate, dar nu 
sunt de aceeaşi părere. La absolvirea Facultăţii am ajuns 
la Buzău prin Repartitie guvernamentală, de unde am 
schimbat Repartiția pentru Sighet. Am lucrat in 
învățământul preuniversitar dar, în mod normal, la 
pregătirea mea, la lecturile asimilate, la capacitatea mea 
de gândire şi la practica mea pedagogică, ar fi trebuit să 
intru în învățământul superior atunci, la momentul 
oportun, adică imediat după terminarea Facultăţii. Dar, în 
condițiile date, eu am putut să-mi încep cariera didactică 
universitară abia mult mai târziu, prin anii '90, o 
întârziere care nu a mai putut fi recuperată niciodată. În 
mod normal, într-o societate normală, fără Securitate, 
prin anii '80 eu trebuia să fiu asistent universitar, 
eventual să mai fac încă o licenţă şi să fac un doctorat — 
toate la vremea lor. Dar, grație Securităţii, eu mi-am 
petrecut aceşti ani în mod steril, izolat într-un fund de 
provincie, uzat de probleme mărunte sau false probleme. 
De aceea, acuma eu acuz Securitatea şi pe oamenii ei 
pentru frângerea, deturnarea şi denaturarea multor destine 
intelectuale, între care şi al meu. Nu numai eu am fost 
pus în patul lui Procust ci şi alții, multi alţii, ştiuți ori 
nestiuti. 

În cadrul Dosarului de Urmărire Informativa, se 
pare că eu m-am bucurat de o atenție mai specială. Am 
intrat la Facultate în anul 1973, dar am venit la cursuri în 
1974, între timp făcusem armata. În grupa în care am 
ajuns în 1974, eram studentul care a luat cea mai mare 
medie la admiterea în Facultate. Aşa se face că, încă de la 
începutul anului întâi, am fost desemnat şef de grupă. 
Apoi, pe baza originii sociale „sănătoase” (fiu de țăran), 

combinată cu statutul meu de şef de grupă, la sfârşitul 
anului am fost solicitat să mă înscriu în PCR, să devin 
adică membru de partid. Am încercat să zic ceva în genul 
unui refuz, dar mi s-a spus clar că nu se poate refuza o 
aşa cinste, că până la urmă, până în anul IV, toţi studenții 
vor trebui să fie membri de partid, pentru că noi suntem o 
„facultate cu profil ideologic”. În fine, am acceptat. În 
anul II deja, deşi eram membru de partid, nu mai eram un 
student model. Am început să lipsesc de la cursurile care 
nu mi se păreau interesante şi să nu mai pun absentele 
colegilor în Jurnalul de grupă. Mi s-a luat Jurnalul şi am 
fost schimbat din funcția de şef de grupă dar, după 
prestația de la seminariile la care veneam, mi-am păstrat 
renumele de student bine pregătit, lucru consemnat şi la 
Dosarul de Securitate. 

Profesorii au aflat că am probleme cu 
Securitatea, deoarece pentru a urmări un membru de 
partid, Securitatea trebuia să ceară şi să obțină aprobarea 
partidului, adică al BOB pe Facultate. Faptul este 
consemnat negru pe alb în Dosar: „Studentul Iuga 
Nicolae va fi luat în lucru prin DUI — după obţinerea 
aprobării organelor de partid — iar ceilalți studenți vor fi 
în atenția noastră ca legături” (vezi fila 40). Când au 
început auto-excluderile din UTC, situația mea a devenit 
din nou una specială. Eu eram în acelaşi Cerc format în 
jurul lui Cezărică cu cei care se auto-excludeau. Mai 
mult, exista consemnată informaţia că „Iuga l-a cunoscut 
primul pe Cezărică şi prin el l-au cunoscut şi ceilalți” 
(fila 35). Ei bine, se punea în mod real problema: ce va 
face Iuga? Se va auto-exclude şi el sau nu? Dacă da, 
atunci lucrurile se complică, pentru că el trebuie să se 

auto-excludă nu doar din UTC, ci şi din PCR, ceea ce 
este un fapt cu o gravitate mult mai mare. Cum trebuie 
procedat? Dacă se află la „Europa Liberă”? Am simţit 
cumva că mie mi se acordă o atenţie sporită. $i nu m-am 
înşelat. Când mi-am văzut Dosarul, am aflat de acolo că, 
spre deosebire de ceilalți, despre mine Securitatea a cerut 
în secret caracterizări ale persoanei mele, atât de la colegi 
cât şi de la cadre didactice. Încercau probabil să-mi 
prevadă comportamentul şi să-mi caute eventualele 
puncte slabe, vulnerabile, în baza cărora să fiu ori 
manipulat ori exmatriculat. Astăzi, având posibilitatea ca, 
după atâta vreme, să pot privi lucrurile cu detaşare, pot 
spune că acele caracterizări au fost cu totul obiective şi 
oneste. 

Astfel, sursa ,,Mircea” relatează că la căminul 
Panduri (este vorba deci de un coleg de cămin, nu am 
idee cine o fi fost) ... „studentul Iuga Nicolae este 
preocupat de studiul filosofiei idealiste a lui Hegel şi 
Schopenhauer” (vezi fila 21). Avem aici, cred, una dintre 
cele mai frumoase delatiuni din întreaga istorie a genului, 
de fapt un adevărat omagiu. Să te pârască cineva că 
citeşti, ca student la Filosofie, Hegel şi Schopenhauer, iar 
faptul acesta să fie văzut ca un delict! Apoi altă sursă, 
„Bădin” (care de asemenea locuia în acelaşi cămin, să fi 
fost oare Virgil B.?), scrie că: „luga Nicolae este un 
student capabil, cu o foarte bună pregătire de specialitate, 
bun cunoscător al problemelor filosofice. Poartă 
numeroase discuții pe teme de literatură, artă, filosofie, 
ocazii cu care îşi scoate în evidență pregătirea sa” (vezi 
fila 22). Sau încă sursa ,,Theodor’, despre acelaşi Iuga 
Nicolae: ,,... este echilibrat, suficient de instruit [...], mai 

putin influentabil în ceea ce priveşte comportamentul 
[...]. Citeşte Biblia şi recurge la exemple, argumente 
biblice în discuţiile cu colegii. La una din aceste discuții, 
din iulie 1976, Tabăra 2 Mai — Mangalia [Mihai P., tu 
esti?, Werner S., tu esti?, sau o fi Ion A.? — întrebările 
mele N.I.], am participat la o discuţie în care argumentul 
citat a revenit frecvent [...]. Am observat cu ocazia mai 
multor discuții anterioare că multe din problemele de 
ordin filosofic sunt interpretate din punctul de vedere 
biblic” (fila 22). Da, într-adevăr, la început Hegel şi 
Schopenhauer, acuma şi Biblia — iata lecturile care 
păreau atunci neobişnuite, şocante chiar, iată cărțile care 
păreau atunci a avea o influență nefastă asupra unui 
student de la Filosofie, iată fapte suficient de grave, încât 
trebuiau denuntate de către alti studenți la aceeaşi 
Facultate şi consemnate într-un Dosar de Securitate! 

Cu toate acestea, si eu am fost la un moment dat 
aproape, foarte aproape de punctul de a fi exmatriculat şi 
arestat. După scandalul legat de inițiativa lui Paul Goma 
şi după expulzarea lui din tara, la începutul anului 
universitar următor, organizația de partid de la 
Universitate a luat unele măsuri. Una dintre cele mai 
stupide şi represive măsuri era aceea prin care cadrele 
didactice erau repartizate cu schimbul, conform unui 
grafic riguros întocmit, să facă „de serviciu la cămin”. 
Adică în fiecare seară, după ce studenții începeau să vină 
de la cursuri şi de la masa de seară, câte un cadru didactic 
trebuia să stea în fiecare cămin până pe la „ora stingerii” 
care, dacă nu mă înşel, era prevăzută pentru ora 23, să 
treacă prin camere, să discute cu noi, să ne întrebe ce 
probleme avem, bla, bla, cam aşa cum în cazărmi există 

permanent un ofiţer de serviciu. Ideea era ca studenții să 
nu-şi permită prea multe la cămin, să nu discute orice, să 
se ştie spionati în permanență de către cadrele didactice. 
Bună idee, într-un fel. În acest context, într-o seară a 
intrat în camera noastră, în camera 6 de la căminul 
„Panduri”, un astfel de cadru didactic de serviciu, un 
asistent de la Sociologie, lon Ungureanu îl chema (a 
murit tânăr, Dumnezeu să-l ierte!), un tip simpatic, 
inteligent, comunicativ, cu contribuţii originale în 
domeniul Sociologiei, singurul lui neajuns fiind ca 
atunci, în acea seară, a nimerit prost. Noi, cei din camera 
6, care eram deja în anul IV, tocmai goliserăm o a doua 
sau a treia sticlă de vodcă şi eram cu chef, inclusiv cu 
chef de artag. „Yankeul” (porecla fostului meu coleg de 
grupă Radu Voicu) şi cu mine l-am luat tare, l-am 
întrebat că ce sau pe cine caută, pe urmă ceva în genul: 
„ce vrei bă, ai venit să ne spionezi?” şi l-am poftit afară. 
Normal, omul s-a simțit foarte prost şi a doua zi ne-a 
reclamat la Decanat. 

Incidentul a fost amplificat şi gravitatea lui a fost 
umflată artificial în şedinţa de Consiliu profesoral care a 
urmat. Deşi ideea spionării studenţilor de către profesori 
era una odioasă, nu ştiu cui o fi aparținut, poate nu 
profesorilor, poate Securităţii, deşi noi studenții eram 
tratați ca şi cum nu am avea şi noi dreptul la intimitate şi 
demnitate, şi deşi am fost mai multi autori-studenti ai 
aşa-zisei insultări a cadrului didactic, totuşi eu am fost 
găsit singurul vinovat şi responsabil. Regretabila 
întâmplare a fost numită „un act grav de huliganism” 
(citez din memorie din profesorul B., pe atunci secretar 
PCR pe Facultate) şi s-au cerut sancțiuni aspre. Am fost 

sancționat pe linie administrativă cu ridicarea dreptului 
de a locui în cămin şi pe linie de decanat cu „mustrare 
scrisă cu avertisment”, cea mai gravă sancțiune înainte de 
exmatricularea din Facultate. Am scăpat, totuşi, ieftin. 
Nu am fost exmatriculat din Facultate, deşi a existat şi o 
astfel de propunere în Consiliul profesoral. Se ştia că 
după exmatriculare, urmează vânarea individului ca 
„parazit social” şi puşcăria. 

O Nota redactată olograf de către sursa 
„Dumitru”, după toate probabilitățile cadru didactic [să 
fie D. P.?], informează organele de Securitate despre cele 
discutate în Consiliul profesoral: ,,... S-a vorbit în acelaşi 
sens şi despre Iuga Nicolae, care este şi membru de 
partid, activitatea şi comportamentul lui în cămin creând 
grave probleme, pentru care a fost sancționat cu 
excluderea din cămin şi disciplinar pe linie de decanat, 
urmând ca măsuri similare să fie luate şi pe linie de 
partid” (vezi fila 42). La finalul Notei, ofițerul de 
Securitate cpt. Aldea consemnează cu mâna lui şi 
măsurile propuse. Între altele, „Informatorul [adică 
cadrul didactic „Dumitru”] a primit sarcina [adică 
profesorul universitar primeşte sarcini de la un ofiţer de 
Securitate!] de a-l contacta în continuare pe studentul în 
cauză [adică pe Iuga], în scopul de a putea stabili care 
sunt cauzele care au generat atitudinea sa” (idem, fila 42). 

Pe mine, excluderea din cămin nu m-a afectat 
deloc. Oricum eu stăteam deja în gazdă şi stăteam chiar 
foarte bine, undeva între Facultatea de Medicină şi 
Palatul Cotroceni, pe str. Carol Davila nr. 67, un cartier 
select şi frumos care, spre deosebire de zonele infecte ale 
Bucureştiului, primăvara mirosea puternic a liliac şi 

caprifoi, aveam o cămăruță la mansarda unei case 
boiereşti, cu intrare separată, pe o scară de serviciu. 
Gazda, un fost profesor de Politehnică din perioada 
interbelică, un anume domn Rusu, din câte am înţeles el 
însuşi fost deţinut politic, un bătrân rigid, format la şcoli 
germane, aspru, distant, mă primea o dată pe lună pentru 
trei minute, atunci când îi duceam chiria, în rest nu îl 
interesa ce fac eu în camera mea. Aveam în acelaşi timp 
şi un pat într-o cameră de la căminul „Panduri”, aveam 
drept la cămin după regulile de atunci (eram bursier), 
aveam legitimatia de cămin şi mai mergeam uneori serile 
pe acolo, la o votcă şi la discuţii cu colegii. Dar numai 
foarte târziu, adică abia atunci când mi-am văzut 
Dosarul, am putut constata că în acea şedinţă, în care am 
fost exclus din cămin, s-a pus problema să fiu exclus şi 
din partid. Or, excluderea din partid atrăgea automat 
după sine şi exmatricularea din Facultate, statutul de 
„parazit social” şi puşcăria. Şi asta în ultimul an de 
Facultate şi în ultimul semestru. Dar — cine a propus 
excluderea din partid? Securistul Universităţii, maior 
Marian Ureche? Probabil. Şi care dintre profesori au 
vorbit în apărarea mea? Cine sunt cei care s-au opus? 
Cine m-a salvat de fapt? — sunt lucruri pe care nu le-am 
aflat şi cred nu le voi afla niciodată. Fapt este că 
propunerea de exmatriculare a căzut la vot. 

În tot cazul, undeva pe la jumătatea lunii iunie 
1978 am susținut examenul de Licenţă. La vreo două zile 
după asta, gazda mea domnul Rusu m-a chemat pe 
neaşteptate până la dânsul. Eram contrariat, oare de ce, 
chiria o aveam plătită oricum până la sfârşitul lunii. M-a 
primit în picioare, ca de obicei, apoi, spre uimirea mea 

m-a poftit să iau loc şi m-a întrebat dacă nu doresc o 
cafea. Am zis că da, intrigat. M-a lăsat să iau o gură din 
cafeaua fierbinte, apoi mi-a spus pe scurt că vrea să mă 
anunţe, înainte cu două săptămâni că, începând cu 1 iulie, 
el nu mai închiriază camera. Nu a zis că nu mi-o 
închiriază mie, a zis că nu o mai închiriază așa, în 
general. Mi-a mai zis că nu are rost să insist, deoarece 
dânsul a luat deja o hotărâre în acest sens. (Asta nu l-a 
împiedicat ca, trei luni mai târziu, să 1-0 închirieze lui 
Viorel Horj). l-am mulțumit şi i-am promis că pe 30 
iunie îl voi căuta să-i predau cheia. M-a condus până la 
ieşire, de asemenea contrar obiceiului, mi-a strâns mâna 
şi mi-a zis cu voce scăzută, pe un ton enigmatic: „ai face 
mai bine să te duci profesor acolo, la dumneata, în 
Maramureş!”. Atunci acest sfat nu mi-a părut deloc 
deplasat. Dar în ziua următoare am trecut şi pe la căminul 
„6 Martie”, să-mi iau rămas bun de la colegii din anii mai 
mici care stăteau acolo. Şi ce ză vezi? La intrare mă 
abordează administratoarea de la cantină (sau ce o fi fost 
ea pe acolo, aveam să aflu mai târziu, din Dosar, că a fost 
informatoare sub numele de cod „Silica”), o femeie 
țigănoasă şi trupeşă, obişnuită să vorbească de sus, care 
îmi zice: „felicitări, uite ai terminat Facultatea, tu eşti 
băiat bun, să nu te iei după ăilalți, ai face bine să te duci 
profesor acolo la tine in Maramureş”! lată, mi-a fost spus 
acelaşi lucru, la un interval foarte scurt, de către două 
persoane care nu aveau cum să comunice între ele. Clar, 
cineva 1-a contactat pe aceşti oameni ca, prin intermediul 
lor, să-mi transmită mie un anumit mesaj. În spatele 
tuturor lucrurilor şi persoanelor se putea încă o dată ghici, 
plutind ubicuu, duhul nevăzut al Securităţii. 

Informatorii, am numărat doisprezece în total. 

Majoritatea au fost colegi de-ai noştri, după cum 
se poate deduce din notele furnizate sau din mentiunile 
securistilor. In planul de măsuri cu care debutează 
Dosarul, la fila nr. 2, este stabilit ca obiectiv clar 
„recrutarea unui informator pentru a stabili comportarea 
la cămin [...] şi dacă cei în cauză posedă scrieri cu 
conținut ostil”. Informatorul de la cămin, deci încă unul 
fata de ceilalți existenţi, unul anume pentru noi, evident, 
nu putea fi decât un student. Totodată, pe marginea unei 
note informative era trecută mențiunea că a fost obținută 
aprobarea pentru a se instala TO în camera 443 din ”6 
Martie”. În jargonul lor, TO însemna „tehnică operativă”, 
adică o instalaţie de ascultare. Aceasta nu servea numai la 
ascultarea noastră propriu-zisă, 24 de ore din 24, ci avea 
şi un scop psihologic mai subtil. Odată, la o anchetă, 
securistul ne-a interogat separat şi ne-a relatat la fiecare, 
cu lux de amănunte şi utilizând exact expresiile noastre, 
tot ce am discutat noi cu o seară sau două în urmă. Ne-a 
dat a înțelege că are un informator printre noi. Eram cinci 
în cameră, dintre care trei colegi de D.U.I. (vezi fila 3), si 
am început să ne suspectăm serios între noi. De fapt, am 
fost pacaliti, ei aveau informaţii obținute prin TO. Scopul 
Securităţii de a slăbi coeziunea morală a grupului a fost 
atins. 

Am fost urmăriți bine şi peste tot. Am fost la 
Festivalul de Poezie de la Iaşi, în toamna lui 1975 — şi 
Securitatea a racolat ulterior ca informator pe unul dintre 
noi, care a participat şi el acolo şi care a dat relatări 
amănunțite despre eveniment. Am fost în vara anului 


73 


1976 în practică pe litoral, o sub-grupă de şase studenți, 
într-o stațiune numită „2 Mai’, undeva de la Mangalia 
spre Vama Veche. Eram numai şase studenți, dar am fost 
combinati in aşa fel încât unul dintre noi să fie 
informator, sub identitatea conspirata de ,, Theodor” (vezi 
fila nr. 25). Alt informator, sursa „Dumitru”, era evident 
cadru didactic şi furniza informaţii despre ce anume se 
discuta în consiliile profesorale cu privire la noi. La 
căminul „6 Martie”, în afară de informatorii-colegi, mai 
activa şi sursa „Silica”, în mod cert administratoarea 
cantinei, care intra frecvent în camera noastră, sub 
pretextul de altfel plauzibil că la noi s-ar afla tacâmuri de 
la cantină şi ea are inventar. La una dintre arestări, 
Cezărică se afla în camera noastră şi a fost săltat de 
„organe” cam la trei-patru minute după o astfel de vizită 
fulger a sursei „Silica”. Pe de altă parte, pot spune despre 
„Silica” faptul că era o femeie cinstită. Într-o Notă, 
întrebată fiind probabil despre conţinutul discuţiilor 
noastre, ea a recunoscut că atunci când dânsa intră în 
camera 443, noi începem să folosim „cuvinte de 
neînțeles”. 

Informatorii erau utilizați sistematic şi instruiți 
periodic. La instruirea informatorilor se insista pe 
conspirativitate, adică să ascundă bine faptul că este 
informator; pe obiectivitate, adică să transmită ideile şi 
expresiile urmăriților cât mai fidel posibil, cât mai 
aproape de forma în care au fost ele rostite, iar 
informatorul să nu adauge nimic de la el; pe modul cum 
să procedeze pentru a obține informaţii relevante (vezi 
fila 29). Apoi informatorul primea sarcini: să fie cât mai 
des în anturajul  urmăritului, să-i  „stabilescă 

comportarea” (sic!), preocupările, relațiile şi concepțiile 
urmăritului, şi dacă exercită o influenţă negativă asupra 
celorlalți (fila 25). Ca regulă generală, informatorii nu 
dădeau ei înşişi Note informative, ci purtau discuții cu 
ofițerul de legătură pe subiectul dat, iar nota era scrisă de 
mână de către ofițer, în cazul nostru It. maj. Aldea 
Nicolae, în limbajul lui, în funcție de ceea ce îl interesa şi 
aprecia el că are relevanță. Aşa se face că majoritatea 
notelor, cu excepția celor dactilografiate, sunt scrise de 
aceeaşi mână, a ofițerului „pălmaş” din Dosar. 

Unii informatori însă, atunci când au fost 
contactaţi în vederea recrutării, au dat şi note informative 
probabil din proprie inițiativă, scrise cu mâna proprie şi 
semnate cu numele real, aşa cum este cazul fostului meu 
coleg de cameră Mitrache Alexandru (vezi filele 30-31 şi 
35-36). Sau cazul altui fost coleg, Alfiri Ion, recrutarea 
acestuia este prezentată explicit în note. Mai întâi omul 
este numit de către securişti, in mod repetat: „candidat” 
(se-ntelege, „candidat” la funcția de informator!, vezi fila 
39), iar ceva mai încolo se spune că pentru „„folosirea” 
studentului Alfiri ca informator, „se va solicita aprobarea 
organelor de partid” (fila 40). Fostul meu coleg Alfiri Ion 
era membru PCR şi pentru recrutarea lui era necesară o 
aprobare specială de la partid. Aici mai era şi o altă 
situație aparte. Alfiri era cu un an mai mare decât mine, 
eu eram în anul III în timp ce el era în anul IV şi avea de 
dat examenul de Licenţă. Dar, din nişte motive practic 
inavuabile, pe care bineînţeles că nu le insir aici, a avut 
unele momente de cădere psihică şi nu putea scrie la 
lucrarea de Licenţă. L-am ajutat eu, considerându-l 
prietenul meu, i-am scris eu efectiv cea mai mare parte a 

lucrării. Numai că... în timp ce eu scriam la lucrarea lui 
de Licenţă, el scria Note informative la „lucrarea” 
Securităţii la adresa mea. Cât de ciudată şi de parşivă 
poate fi uneori şi viata asta! După terminarea Facultății, 
Mitrache a ajuns profesor la Craiova şi a fost plantat în 
anturajul poetului Marin Sorescu. Alfiri în schimb, 
stabilit în Reghin, s-a apucat de băut atât de temeinic, 
încât a devenit un alcoolic, pe care cred că Securitatea l-a 
abandonat, deoarece nu s-a mai putut baza pe el. 


Securiştii, ofițerii de Securitate care au lucrat la 
D.U.I. ,,Horia” au fost mai întâi trei, apoi cinci la număr. 

Lt. maj. Aldea Nicolae. A lucrat chiar de la 
începutul carierei sale, din 1971, ca securist însărcinat cu 
supravegherea Universităţii din Bucureşti, sub comanda 
col. Vladimir Biriş, făcându-şi ucenicia la dosarul de 
urmărire a unui student de la Facultatea de Istorie, Marin 
Trusca. În Dosarul nostru, ,,Horia”, a lucrat sub comanda 
maior Marian Ureche, el fiind cel care tinea legătura cu 
informatorii. Aceştia din urmă, informatori adică, erau 
convocați pe rand în câte o casă conspirativă a Securității, 
It. maj. Aldea era cel care le făcea instructajul, le 
transmitea sarcini şi le transcria notele informative. 
Foarte probabil, tot el era cel care le dădea banii, adică 
„drepturile de autor” pentru colaborare. Eu nu l-am 
cunoscut niciodată, deşi este posibil să-l fi văzut pe 
undeva, fără să ştiu cine este, în timp ce el se uita atent la 
mine, este posibil chiar să mă fi abordat ca să-mi ceară 
un foc la țigară. Mi se pare normal ca el să ne fi cunoscut 
pe noi, doar noi eram urmăriții lui. La ceva vreme dupa 
Regretabila Confuzie Majoră din Decembrie 1989, dl 

Aldea Nicolae se regăseşte în structurile informative ale 
MapN cu grad de colonel. Este, după unele date, 
amestecat şi în comerțul cu armament. În baza accesului 
la dosar, CNSAS l-a depistat ca fiind un „lucrător? 
(lucrător de Securitate, se-ntelege) care a facut poliție 
politică. Fostul securist Aldea Nicolae nu recunoaşte că a 
făcut poliție politică şi atacă în Justiţie Decizia CNSAS. 
Cauza formează obiectul Dosarului nr. 7427/2/2009 la 
Curtea de Apel Bucureşti. Şi sunt convins că această 
Curte va judeca temeinic, va tot judeca până când dl. 
Aldea Nicolae va deceda cu grad de general, sau cel 
putin măcar până când se va retrage la o binemeritată 
pensie. 


Cpt. Ureche Marian, avansat în 1977, în timp 
ce lucra la Dosarul nostru, la excepţional, la gradul de 
maior. Este cea mai mare jigodie de om dintre toți 
securiştii pe care i-am cunoscut, ordinari sau nu. Mi-l 
amintesc foarte bine. Era un tip înalt de statură, sportiv, 
încă tânăr, îmbrăcat elegant. Puteai să iti dai seama, 
totuşi, că nu este profesor după costumul gri-petrol pe 
care îl purta, după căutătura vigilentă pe care o arunca în 
dreapta şi în stânga şi după faptul că întotdeauna se 
deplasa pe culoarele Universităţii în pas vioi. El era cel 
care ne-a anchetat în repetate rânduri, chiar în biroul 
rectorului, el aşezat în scaunul rectorului, iar rectorul 
stand în picioare lângă acuzați. Era brutal, tranşant, cu un 
aer superior, ştia să inspire teamă şi cerea de fiecare dată 
cele mai aspre măsuri împotriva noastră. A lucrat de 
tânăr la UM 0800 Securitatea municipiului Bucureşti, 
fiind însărcinat să se ocupe de Universitate. El este cel 

care a încercat să-l recruteze ca informator pe loan Petru 
Culianu, student al Universităţii din Bucureşti, prin 1970. 
Culianu a refuzat categoric, iar securistul Ureche l-a 
urmărit şi marginalizat, în sensul că articolele ştiinţifice 
ale lui Culianu nu mai erau publicate, iar la terminarea 
Facultăţii viitorul savant de anvergură internațională nu 
şi-a putut găsi un loc de muncă acceptabil în Bucureşti. 
Mai apoi, în 1972, l-a tracasat şi a încercat să-l şantajeze 
pe Culianu, atunci când s-a pus problema ca acesta să 
plece cu o bursă în Italia. Faptele sunt consemnate în 
Jurnalul savantului. Acest Ureche era tipul de om în stare 
să calce pe cadavre, numai pentru a promova el însuşi în 
sfânta ierarhie a Securității. 

Prin anii "80, Ureche al nostru răspunde de 
posturile de radio din străinătate care emiteau în limba 
română, este foarte probabil că nu a fost străin de 
atentatele organizate la adresa acestor posturi şi a 
angajaţilor lor. Astfel că 22 decembrie 1989 îl prinde, cu 
grad de colonel, adjunct al şefului Direcţiei I a Securității, 
care se ocupa cu „informaţii interne”, în primul rând cu 
poliția politică. Adică colonelul securist Marian Ureche 
ajunge nr. 2 în materie de poliție politică în România. De 
aici, cum-necum, poate în virtutea faptului era un 
„profesionist” indispensabil şi că purta un nume 
predestinat, Ureche trece la SRI şi publică o carte, 
împreună cu gen. Aurel Rogojan, cu care vor să ne vâre 
pe gât versiunea Securității asupra istoriei recente a 
României, mai ales ideea că securiştii au fost toți oameni 
buni, patrioți şi nevinovaţi. Nici un cuvintel despre poliția 
politică şi crimele ei. În paralel cu această bogată 
activitate, prin 1995, dl. colonel SRI Ureche mai face şi 

un „împrumut” de la Bancorex, pe firma controlată de el, 
„Silvesta” s.r.l., de fix 22 de milioane de dolari, cum ar 
veni câte un dolar pentru fiecare fraier de român, bani 
care bineînțeles că nu au mai fost restituiti niciodată. In 
anul 2001, dl Ureche s-a pensionat, ocazie cu care a fost 
„înălțat” la gradul de general de către preşedintele de 
atunci al României, Ion Iliescu. 

Din nefericire, bogata biografie publică a 
bravului general SRI Marian Ureche nu se încheie aici. 
EI s-a gândit să mai „contribuie” cu ceva la binele bietei 
țărişoare. Aşa că în anul 2001, imediat după pensionarea 
din SRI, Marian Ureche este reangajat, cumulând pensia 
de general cu un salariu uriaş, la Ministerul Justiţiei, pe 
post de director al Serviciului Intern de Protecție şi 
Anticorupție, prescurtat SIPA. Proaspăta ministră a 
Justiţiei era doamna Rodica Stănoiu, fost lector la 
Facultatea de Drept prin anii '70-"80, precum şi fostă 
informatoare a Securităţii tot atunci, sub două nume de 
cod, „Sanda” şi „Paula”. Cu „domnul” general erau 
cunoştinţe vechi. Nu este exclus să se fi aflat chiar în 
relații de colaborare directă, adică Ureche cel care 
răspundea de Universitate să o fi recrutat chiar el pe dna 
Stănoiu sau, cel putin, să fi fost ofițerul de legătură al 
informatoarei „Sanda”, deci şeful ei. Pe atunci, prin 
2001, în public nu se ştia încă nimic despre trecutul de 
ale lui Ureche asupra ministrului Justiției erau 
considerabile. Așa că doamna ministru Rodica Stănoiu 
nu îl poate refuza pe dl. general Ureche şi îi dă ceea ce îi 
cere, adică îl angajează în Minister şi îl numeşte şef al 
SIPA. Din acest punct încolo, şeful SIPA devine cel mai 

puternic om din Ministerul Justiţiei, mult mai puternic 
decât ministrul însuşi. 

DI Ureche s-a pus pe treabă şi s-a apucat să facă 
ceea ce ştia el mai bine. Mai întâi, a mai angajat ceva 
personal, bineînțeles dintre foştii colegi de încredere, de 
pe când lucra la Direcţia I a Securităţii. Apoi, sub 
pretextul luptei împotriva corupției, i-a spionat pe 
magistrați, pe judecători îndeosebi, a aflat tot, cine şi de 
la cine a luat şpagă, când, cât, cine cu cine se culcă etc. 
Apoi o putea întreba pe doamna ministru ce soluție 
doreşte în cutare sau cutare dosar, unde era vorba de mize 
mari, de exemplu un caz de judecare a restituirii unor 
case naționalizate etc. Dacă vreun judecător refuza să 
facă frumos şi să asculte dispozițiile lui Ureche, omul era 
dat pe mâna „anticorupției” aceluiaşi Ureche. Este 
meritul presei că a contribuit la spargerea acestui buboi 
deosebit de toxic. 

Nu vreau să spun că, înainte de episodul Ureche, 
Justiția română ar fi fost curată, că aici nu ar fi existat 
corupție. Dimpotrivă, eu cred că, după 1989, Justiţia 
română a fost afectată de fenomene grave de corupție. 
Dar a fost vorba de o corupție manifestată individual şi 
spontan, în folosul material al judecătorilor. Însă, odată 
cu intrarea în scenă a dlui general Ureche, corupția 
individuală şi spontană este înlocuită cu una organizată şi 
controlată, în beneficiul lui Ureche şi al securiştilor şi 
informatorilor lui. 

Cineva, istoricul Marius Oprea, a citit Jurnalul lui 
Ioan Petru Culianu, a reținut numele lui Marian Ureche, 
s-a gândit şi la Ureche cel de la SIPA şi a început să facă 
săpături. Sigur, era vorba de una şi aceeaşi persoană. S-a 

început o investigaţie de presă. Eu am văzut fotografia lui 
Ureche de la SIPA în ziarul „Ziua”, într-un număr de 
prin toamna anului 2003, pe pagina întâi. Bineînţeles că 
l-am recunoscut imediat, era chiar el, securistul care ne-a 
anchetat pe noi cu vreo 25 de ani în urmă. Dar — să vezi 
minune! Domnul general Marian Ureche neagă categoric 
totul, cu un tupeu țigănesc inimaginabil. Se jură că să 
moară mă-sa. Zbiară că este victima unei confuzii, că el 
nu a fost securist niciodată şi nici nu a colaborat cu 
Securitatea, că înainte de "89 el nu a fost decât un simplu 
jurist la o uzină bucureşteană, cică poate să aducă şi 
dovezi. Ba mai mult, îl dă în judecată pe Marius Oprea, 
cel care s-a aflat la originea dezvăluiri. A fost meritul lui 
Mircea Dinescu faptul că s-a reuşit citarea şi aducerea 
acestui individ în fata Colegiului CNSAS. Aici fostul 
ofițer superior de poliție politică Marian Ureche, 
confruntat cu textele scrise de mâna lui şi cu semnăturile 
lui de pe rezolutiile la un număr de peste 20 de dosare de 
urmărire informativă, între care şi al nostru, a recunoscut 
că este una şi aceeaşi persoană cu ofițerul de Securitate 
cu acelaşi nume de dinainte de 1989 dar, împotriva 
oricărei evidențe, a continuat să nege că ar fi făcut poliție 
politică. Recunoaşte că a fost ofițer de Securitate, dar 
susține sus şi tare că el şi-a servit patria şi că nu a făcut 
rău la nimeni. Între timp, procesul de calomnie deschis în 
baza plângerii lui Ureche împotriva istoricului Marius 
Oprea mergea înainte inevitabil, cu forța implacabilă a 
unei justitii kafkiene. 

În fine, pe 5 noiembrie 2003 generalul S.R.. 
Marian Ureche îşi dă demisia din funcţia de şef al SIPA, 
iar pe 29 martie 2004 CNSAS dă verdictul că fostul 

ofițer de Securitate Marian Ureche a făcut poliție politica 
înainte de 1989. 

La Dosarul nostru au mai lucrat şi alți ofițeri de 
Securitate, dar cu o contribuţie minoră, sau pe care eu nu 
o cunosc. Careva dintre ofițerii de Dosar, cel mai 
probabil Ureche, se simte copleşit de situaţie şi cere 
întăriri. Nu ştiu cum, în ce termeni a fost formulată 
cererea, dar rezoluția pusă de şeful cel mare, col. 
Cegăneanu Constantin, şef Serviciu în Inspectoratul 
Municipiului Bucureşti — Securitate, pe o Notă — raport 
din 08.04.1976 sună în felul următor: „Sunt de acord cu 
măsura propusă de dv. Pentru rezolvarea mai operativă a 
sarcinilor propuse să fie atraşi şi alți ofițeri din colectivul 
dv. care au contigenta (?) cu problemele semnalate”, 
după care sunt date şi două nume de ofițeri, imposibil de 
descifrat în totalitate, propuşi pentru a fi aduşi să lucreze 
la acest Dosar (vezi fila nr. 38). 


Col. Cegăneanu Constantin a fost un ofiţer cu 
funcție mare în Securitatea municipiului Bucuresti şi el 
era şeful cel mare pe problema D.U.I. „Horia”, dar pe 
acesta nu l-am cunoscut, noi, studenții urmăriți, nu am 
avut nici o întâlnire directă cu el, presupun că încă de pe 
atunci trebuia să fi fost un om mai în vârstă, eu personal 
nu ştiu nimic despre el, de exemplu acuma nu ştiu dacă o 
mai fi în viata sau nu, dacă a mai prins gradul de general 
sau nu etc. Dar, judecând după rezolutiile puse pe filele 
din dosar, am putut să-mi fac părerea că el nu a fost 
niciodată pentru măsuri extreme împotriva noastră, nu a 
propus niciodată exmatriculări şi arestări, ideea lui fixă, 
scrisă repetat, era să fim „avertizați în prezența factorilor 

educativi”, crezând că cu această „avertizare” în fata 
rectorului a rezolvat problema. Tot colonelul Cegăneanu 
Constantin este cel care decide închiderea D.U.I. „Horia” 
la data de 4 oct. 1977, bineînţeles fără ca noi să ştim 
nimic, cu numai câteva săptămâni Înainte ca unii dintre 
studenții urmăriți aici să înceapă şirul auto-excluderilor 
din UTC. 

7. Misterele ,,Revolutiei” la Sighet 
şi alte binefaceri ale Securităţii 


Sentimentul că trebuie să se întâmple ceva, că 
un pericol pluteşte în aer era prezent şi la Sighet cu 
câteva zile înainte de începerea masacrului de la 
Timişoara. Printre primii căzuți la Timişoara, în seara 
zilei de 17 decembrie, se afla şi studentul Tiberiu 
Florian, fost elev al Liceului «Dragoş Vodă» din 
Sighet. A fost împuşcat în gât, dar încă trăia atunci 
când un coleg I-a luat într-o maşină şi a plecat repede 
cu el la spital. Ulterior a decedat, dar cadavrul n-a mai 
fost găsit. A nimerit probabil în lotul de cadavre care 
(am aflat mult mai târziu), din ordinul personal al 
Elenei Ceauşescu, au fost duse la Bucureşti şi 
incinerate, iar cenuşa a fost aruncată într-un canal. 

În dimineaţa zilei de 22 decembrie, cam atunci 
când TVR anunţa ,,sinuciderea" generalului Milea, în 
Sighet a fost lansat un zvon care spunea că un anume 
cetățean, profesor la un liceu din oraş, om în etate şi 
respectabil, urmează să fie judecat în public şi 
condamnat, întrucât ar fi vorbit ceva împotriva lui 
Ceauşescu. Se zicea că procesul va avea loc în sala de 

la IGO (Întreprinderea de Gospodărire a Oraşului) 
aflată chiar în centrul oraşului, la orele 13, şi se cerea 
discret oamenilor de pe stradă să vină acolo. Mie 
personal, mi-a şoptit acest lucru un coleg pe care îl 
cunoşteam destul de bine. Ulterior s-a putut constata că 
a fost de fapt o încercare destul de abilă de a aduna în 
centrul oraşului, la o anumită oră fixă, o mulțime cât 
mai mare de oameni care, desigur, s-ar fi transformat 
într-o demonstrație. (Cine a lansat însă zvonul ? — 
mister de nepătruns!). Dar n-a fost nevoie ca lucrurile 
să decurgă astfel pentru că, puţin înainte de ora 13 s-a 
aflat de la TV despre fuga lui Ceauşescu şi starea de 
spirit s-a schimbat brusc. Înainte de asta, aproximativ 
între orele 10 şi 11, în fata sediului Comitetului 
municipal PCR a staționat un timp o dubă kaki a 
armatei. Aceasta i-a încărcat pe membrii secretariatului 
fostului Comitet municipal PCR si i-a transportat 
probabil in cazarmă. Fosta  prim-secretară a 
municipiului, d-na Maria Pop, o femeie cu bun simţ, 
fostă angajată la o Exploatare forestieră, cu liceul făcut 
la fără frecvenţă era, evident, depăşită de evenimente. 
Pare exclus ca ea să fi organizat acțiunea de evacuare a 
activiştilor din sediul PCR. Dar, atunci cine? Din 
ordinul cui? — alt mister. 


La putin timp după aflarea ştirii despre fuga lui 
Ceausescu, în fata vitrinei de la Librăria „Luceafărul”, 
situată tot în perimetrul central, a apărut un tip 
necunoscut care, înarmat cu o rangă şi părând să ştie 

exact ce are de făcut, vroia sa spargă vitrina, deşi 
„operele” lui Ceauşescu nu mai erau expuse de câteva 
zile. Vitrina librăriei in care erau de obicei expuse 
cărțile cu coperţi roşii semnate cu numele lui Nicolae 
Ceauşescu, era în curs de „rearanjare” pentru că, cu 
câteva nopți mai-nainte, respectiva vitrină fusese 
mânjită pe din afară cu excremente. Mai multi cetăţeni 
au reuşit să-l oprească pe individul cu ranga, iar mai 
apoi în oraş n-a mai fost spartă nici o vitrină. Eu am 
încercat să vorbesc la stația de radio-amplificare a 
oraşului, mi-am adus aminte că înainte cu vreo câteva 
zile aceasta transmitea discursurile oficiale şi muzică 
„patriotică”. Şeful Oficiului poştal, Gr. M. a refuzat 
să-mi arate unde se află staţia, a pretins că nu deține 
cheia şi a încercat să-mi împiedice accesul. Am desco- 
perit încăperea cu ajutorul altcuiva, al unui fost elev 
care lucra la Telefoane, am forțat lacătul prin lovire cu 
ciocanul, dar când am intrat am constatat cu 
surprindere că microfoanele şi aparatele erau de- 
montate şi mutate de acolo. Pe jos era plin de benzi 
magnetice desfăcute şi încâlcite. Cine a demontat stația 
chiar atunci şi din dispoziţia cui ? 

Un alt episod s-a consumat la sediul comun al 
Miliției şi Securității. Aici s-a deplasat scandand: „La 
Miliție!” un grup relativ mare de oameni, vreo 
700-800, deosebit de agitati. Nu au escaladat gardul 
imediat, la început au vociferat doar şi au strigat din 
stradă, însă riscul unei răfuieli era destul de mare. În 
vecinătatea acestor sedii se află Liceul „Dragoş Vodă”. 
De la un geam de la etajul I al aceste clădiri li s-a 
vorbit ambelor tabere, cu stația de amplificare a 

Liceului. Militienilor li s-a cerut să nu opună 
rezistență, să predea cheile de la armament unui grup 
de civili constituit ad-hoc şi să dea dovezi de bună 
credință, să iasă în stradă şi să manifesteze împreună 
cu poporul împotriva lui Ceauşescu. Li se garanta că 
nu li se va întâmpla nimic. De asemenea, 
manifestantilor li s-a cerut să nu se dedea la agresiuni 
împotriva milițienilor şi securiştilor, deoarece aceia 
dintre ei care sunt eventual vinovaţi de posibile abuzuri 
vor fi judecaţi şi Justiţia trebuie să fie aceea care să 
facă dreptate. S-a făcut, repetat, apel la sentimentele 
creştineşti şi a fost invocată sărbătoarea Crăciunului 
care se apropia. La sosirea armatei, milițienii şi 
securiştii au putut să iasă fără riscuri în stradă şi să 
meargă cu coloana manifestantilor spre centru. În 
frunte se afla, condus de brat, comandantul Securitati, 
col. Medrut. A fost singurul care a trebuit să încaseze 
in mod discret câțiva ghionti, pentru a fi determinat să 
strige: „Jos Ceauşescu!”, „Trăiască lbertatea!”. Ceilalţi 
au strigat, după toate aparențele, din convingere. În 
centru, în fata Catedralei, col. Medrut a fost obligat să 
se aşeze în genunchi şi să rostească „Tatăl nostru”. 

În acele împrejurări, s-a constatat că lipsesc doi 
ofițeri de Securitate, se zicea că sunt cu armamentul 
asupra lor, R. Danciu şi Gh. Iuga. Se puneau întrebări 
precum: unde sunt aceştia? Au întârziat întâmplător sau 
sunt în misiune? În ce misiune? În realitate, cei doi 
erau la acea oră în cazarmă, în custodia Armatei. 
Absența acestora de la apel a avut o anumită 
importanță, întrucât numele lor au fost utilizate des şi 

eficient în procesul de dezinformare şi diversiune din 
zilele care au urmat. 


x 


Imediat după ce s-a anunțat fuga lui Ceaușescu, 
sediul fostului Comitet municipal PCR, respectiv al Pri- 
măriei a fost vandalizat cu o repeziciune şi o precizie 
uluitoare. Au fost arse afară, în stradă, portrete şi cărți 
de propagandă şi a fost literalmente devastată cantina de 
la subsol, de unde foştii activişti urmau să-şi ridice 
„rația”, adică proviziile pregătite pentru sărbătorile de 
iarnă, constând din alimente (salam, portocale, 
ciocolată) care nu se găseau nicăieri în comerţ. Din 
întâmplare s-au distrus şi unele hârtii ţinând de biro- 
cratia primăriei. 

Prima acţiune de dezinformare, tipic securistă, 
s-a produs în chiar momentele constituirii Consiliului 
FSN local. O chelneriţă de la restaurantul „„Tisa”, local 
frecventat cu predilecție de către securişti, a intrat în 
clădirea Primăriei, a trecut discret pe la principalii 
organizatori şi le-a şoptit la ureche o informaţie sinistră: 
doi ofiţeri din cadrul Securităţii locale, Radu Danciu şi 
Gheorghe Iuga, nu s-au predat ci au fugit cu armamen- 
tul asupra lor, urmează să vină după ce se face noapte, 
să ocupe Primăria şi să-i impuste pe toți membrii 
Consiliului. Ne spunea insistent şi panicată că am face 
mai bine să plecăm acasă. La auzul acestei ştiri, moralul 
membrilor consiliului a scăzut brusc şi periculos; n-a 
mai putut fi refăcut decât în urma unui gest într-un fel 
regretabil. Anume, cineva a ieşit la balcon, a vorbit 


A 


populației aflată în număr mare în stradă despre 

iminenta unui act criminal din partea celor doi ofițeri şi 
a cerut ca, în cazul în care ar fi văzuţi îndreptându-se 
către Primărie, să fie arestați, ceea ce echivala practic cu 
o instigare la linşaj. Putin mai târziu, pe la miezul nopții, 
am aflat că la acea oră căpitanii de securitate Danciu şi 
Tuga îşi predaseră deja de mult armamentul la grăniceri, 
deodată cu toți ceilalți ofițeri, şi se aflau „arestaţi” în 
Cazarmă. Este adevărat că, mai înainte, la ora predării 
sediului Securității, cei doi erau lipsă, cu armamentul 
asupra lor. Aşadar: (1) Cine a trimis-o pe chelnerita să 
propage acest zvon defetist în rândul membrilor 
consiliului? (2) Ce se urmărea prin aceasta? Evacuarea 
sediului de către revoluționari şi reocuparea lui? De 
către cine? (3) De ce au întârziat cei doi ofiţeri să se 
predea? A fost o întâmplare sau ei au fost în misiune? 
În ce misiune? Nu cumva tocmai în aceasta a constat 
misiunea lor? Se urmărea, oare, prin aceasta, să se dea 
un substrat viitorului element de scenariu al teroriştilor? 
Tot atâtea întrebări fără răspuns. Oricum, în cursul 
nopţii următoare au sosit telefonic informatii-zvonuri, 
potrivit cărora ofițerii Danciu şi Iuga ar fi încercat să 
otrăvească puturile de unde se pompează apa oraşului, 
sau că ar fi comis alte crime deosebit de grave, în timp 
ce ei se aflau de mult în Cazarmă. 


În altă ordine de idei, şi în privinţa soldaţilor de 
pază de la Primărie a putut fi observată o anumită 
ciudatenie. Printre ei erau amestecați, aproape la fiecare 
post de pază, câțiva bărbaţi mai în vârstă, evident peste 
vârsta obişnuită a stagiului militar, îmbrăcaţi şi echipați 
ca simpli soldaţi. Cine erau? Erau cadre militare? Erau 
de la Securitate? Aveau doar rolul să prevină situațiile 


89 


în care soldații adevăraţi şi-ar fi pierdut capul, sau 
aveau şi vreun alt rol? 


x 


A doua diversiune, dacă ar fi avut succes, 
conținea implicații mult mai periculoase. În jurul orelor 
20.00, poate ceva mai târziu, comandantul regimentului 
local de Grăniceri cpt. Vasile Botârcă — un militar 
excelent şi care a dovedit în acele împrejurări un 
discernământ remarcabil — mi-a comunicat ceva 
oarecum confidential. Era o precauție menită să nu 
producă panică inutilă. Anume, spunea că a primit un 
mesaj cifrat, probabil radio (nu rețin exact), prin care i 
se aducea la cunoştinţă că Ungaria, profitând de 
situația creată în România, ne-a atacat cu intenția de a 
ocupa Ardealul şi că lui i s-a ordonat să se deplaseze cu 
tot efectivul şi să ocupe poziţii de luptă pe valea 
Someşului, undeva în zona Satu Mare. Surprins de 
noutate, eu eram de părere ca trupa să fie împărțită: un 
batalion să fie păstrat în oraş cu misiuni de pază, iar 
altul să se deplaseze în sectorul ordonat. DI. Botârcă a 
spus că nu mişcă nici un soldat, până când nu verifică 
ordinul. După vreo două ore zicea că a reuşit să 
vorbească telefonic la eşaloanele superioare cu cineva 
căruia îi cunoştea vocea şi a aflat care este situația 
reală. Astfel a putut fi evitată o decizie care avea toate 
Cine a dat respectivul ordin fals, transmis pe 
comunicațiile Armatei, pe un canal care nu era la 
îndemâna oricui? (2) Ce se urmărea de fapt, în ipoteza 
că ordinul ar fi fost executat imediat? Se urmărea să se 

creeze doar panică, sau existau realmente intenţii de 
sabotare a obiectivelor care ar fi rămas fără pază sau cu 
pază insuficientă (depozitul PECO, stația de pompare a 
apei, uzina electrică, sediul primăriei etc.)? S-ar fi 
produs, oare, devastări sau violenţe în oraş în urma 
plecării armatei? O atare situație ar fi favorizat apariția 
fantomei „teroriştilor”? — Dumnezeu ştie! Mult mai 
târziu am aflat că şi în oraşul Satu Mare s-a lansat 
aceeaşi diversiune, care acolo a prins, unități ale 
armatei au fost dislocate din oraş şi trimise spre 
frontieră să întâmpine „agresorul”. 


x 


A treia diversiune ar putea fi numită simplu: 
„elicopterul”. În noaptea de 22 spre 23 decembrie, pe 
la orele 3 spre dimineaţă, comandantul unităţii locale 
de grăniceri, cpt. Botîrcă ne-a comunicat că radarul 
semnalizează un elicopter, decolat probabil de la Cluj, 
care se află în zona Gherla-Dej şi se îndreaptă spre 
Maramureş. Când „elicopterul” s-a apropiat de zona 
Vişeu, dl Botîrcă ne-a spus că a primit informații cu 
privire la caracteristicile tehnice ale acestuia: un aparat 
ultramodern, deosebit de silențios, are la bord opt 
luptători antrenați special şi dotați cu armament 
sofisticat, echipat cu mitraliere cu care poate să tragă 
"din orice poziție” asupra oricărui obiectiv. Cine l-a 
informat pe ofițer asupra  caracteristicilor 
„elicopterului”? Cu ce scop? Având în vedre că 
menționarea caracteristicilor coincide până la detaliu 
(„trag din orice poziţie”) pentru toată tara, se mai poate 
nega, oare, existența unui scenariu general al 

„elicopterelor”, la fel ca al „teroriştilor”, care are 
probabil un autor unic? Dacă inducerea în eroare a 
radiolocatoarelor româneşti, cu ajutorul unei aparaturi 
electronice ultramoderne, a fost făcută de către o putere 
străină, atunci cum se face că detaliile despre 
„elicoptere” au fost comunicate în româneşte şi pe 
sistemul de comunicaţii al armatei? 

După câteva minute de încordare, ni s-a 
comunicat că „elicopterul” a aterizat pe câmpul dintre 
Sarasău şi Sighet, la 3-4 km vest de oraş. Au plecat 
într-acolo o companie de soldați şi câţiva ofiţeri 
imbarcati în camioane. S-a stabilit ca în fata, la 
oarecare distanță, să mergem doi civili cu un 
autoturism ca, în eventualitatea „întâlnirii”, să nu se dea 
de bănuit imediat. La locul indicat de radar, militarii au 
coborât şi s-au desfăşurat pentru luptă. Au cercetat 
terenul metru cu metru. Nimic! 

Privind lucrurile retrospectiv, s-ar putea spune 
că evenimentele primei nopți a ,,revolutiei” la Sighet au 
fost dominate, determinate şi chiar „organizate” de 
aceste trei diversiuni (dezinformari): (1) doi ofiţeri de 
Securitate, înarmaţi, urmează să atace Sediul 
Consiliului, să otrăvească apa etc.; (2) suntem in stare 
de război cu Ungaria şi Armata a primit ordin să pără- 
sească oraşul şi să plece la Satu Mare cu misiune de 
luptă; şi (3) urmează să fim atacați de către un 
elicopter, având la bord luptători deosebit de periculoşi. 


x 


Noaptea, târziu, am găsit nişte chei cu care am 
reuşit să deschidem casa de fier din biroul Primăriței. 

Acolo se aflau: planurile de „sistematizare” a oraşului; 
schema şi documentaţia primirii în oraş a lui Nicolae 
Ceauşescu cu ocazia vizitei din mai 1986, desenate 
impecabil cu creioane colorate; nomenclatorul cu 
rezerva de cadre purtând mențiunea „secret, ştampile, 
insigne, maruntisuri, precum şi o listă făcută de mână, 
datând din 1987, cu ştampila „strict secret”, care 
cuprindea informatorii Securității care erau membri 
PCR, 34 la număr. Această listă avea următoarele 
rubrici: Numele informatorului, adresa, data naşterii, 
seria şi numărul buletinului, locul de muncă şi ofițerul 
de legătură. Lista semăna întocmai cu aceea de la 
Giurgiu (publicată în facsimil în rev. „Cuvântul” nr. 32 
a.c.). Mai exista şi o altă listă cu persoanele care urmau 
să fie recrutate ca informatori. Toate aceste hârtii au 
fost împachetate şi predate armatei. 


x 


În noaptea de 23 spre 24 decembrie a fost 
înregistrată o ultimă diversiune. Cam pe la miezul 
nopții s-a primit la Consiliu un telefon, eu am ridicat 
receptorul, prin care ni se spunea că o maşină suspectă, 
o Dacie de culoare neagră, cu număr de Caraş Severin 
(?) format din trei cifre, a refuzat să oprească la control 
şi a dispărut în mare viteză spre oraş. Întrebat cine este, 
omul de la celălalt capăt al firului zicea că este paznicul 
de la bariera CFR pasajul Cearda, intrarea în oraş 
dinspre Satu Mare. Vorbea firesc, cu accent local. 
Poate accentul local un pic cam forțat. Vocea mi s-a 
părut chiar cunoscută, dar nu puteam să-mi dau seama, 
să numesc o persoană pe moment. Mai târziu mi-am 

dat seama că mie vocea îmi părea foarte asemănătoare 
cu a unui... onorabil avocat, fost ofițer. Oricum, 
cetățeanul părea credibil. S-a cerut imediat la CFR ca 
toate barierele, care au poziția normală ridicată, să fie 
închise, blocând astfel ieşirea din oraş pe şoselele spre 
Satu Mare sau Vişeu. Ieşirile spre Baia Mare şi Valea 
Izei au fost închise prin blocarea şoselei cu buşteni în 
satul Vadu Izei. Acest „ochi de plasă”, odată realizat, a 
permis un „filtru” amănunțit. Nimic! Dimineaţa, s-a 
mai primit un telefon de alarmare, prin care se spunea 
că un ARO cu număr de Caraş Severin (!) a trecut în 
mare viteză prin localitatea Rona de Sus, executând din 
mers foc împotriva populației civile, şi că se îndreaptă 
spre oraş. Nu am fost eu la telefon, aşa că nu ştiu dacă 
era aceeaşi voce cu cea din noapte sau nu. 
Comandantul de la Grăniceri a ordonat ca la bariera 
CFR de la Cămara să fie camuflată o grupă de soldați 
şi, în cazul că maşina respectivă nu se va supune 
somatiei de a opri, să se tragă in ea până la neutralizare. 
Fireşte, iarăşi nu s-a întâmplat nimic. 

Astfel, primele zile ale Revoluţiei, 22-24 
decembrie, la Sighet au trecut fără să se fi tras nici un 
foc de armă. Singură dezinformarea sistematică, de tip 
securist, a fost inamicul mereu prezent şi total nevăzut. 


Nota bene: Acest text a fost scris în primăvara 
anului 1991, când memoria faptelor era încă 
proaspătă, la cererea regretatului prieten Radu G. 
Teposu, director al revistei ,,Cuvantul” şi publicat in 
acea revistă, în nr. 33-35/ 1991. 

Confiscarea unor cărți bisericeşti 


În toamna anului 1975, Securitatea judeţului 
Maramureş, respectiv ofițeri din UM 0927 dublaţi de 
ofiţeri de la „organul” din Sighet au făcut o descindere 
în mai multe case parohiale, cu precădere maghiare şi 
ucrainiene. Operaţiunea a început simultan în toate 
parohiile vizate, în aceeaşi zi, la aceeaşi oră, 25 
septembrie orele 14,30, pentru ca preoţii să nu poată 
comunica telefonic între ei, să nu se avertizeze unii pe 
alții. Pretextul perchezitiei era următorul: li se cerea 
preoţilor, pe un ton amenintator, să predea aurul şi 
valuta pe care le deţin ilegal. La o asemenea somaţie, 
oamenilor le îngheţa sângele în vine, ştiut fiind că pe 
atunci deținerea valutei se pedepsea cu ani grei de 
închisoare. Preoții susțineau că nu dețin aşa ceva şi, 
pentru a se dovedi cele spuse, erau de acord cu 
perchezitia. În fapt însă perchezitia urmărea altceva: 
fondul de carte şi publicații. 

Astfel, comparând mai multe procese-verbale 
pe care le-am văzut eu însumi, am putut observa că la 
consemnarea rezultatului „percheziției” se menţiona 
invariabil: „Nu au fost găsite obiecte din aur şi nici 
valută (...) Au fost găsite următoarele materiale cu 
caracter nationalist şi anticomunist: (...)” (urma lista 
cărților confiscate). 

Ce ,,materiale” se puteau găsi? După cum se 
ştie, în Maramureş, începând cu două secole şi ceva în 
urmă, majoritatea parohiilor au fost greco-catolice. 
Existau, deci, în casele parohiale mai vechi, în afara 
obişnuitelor cărți de cult, felurite lexicoane din secolul 

trecut, cărți de istorie în limba maghiară, unele având 
probabil şi un caracter şovin şi anti-românesc, 
„şemantisme” (scheme de organizare) ale bisericii 
greco-catolice, broşuri şi publicaţii vechi în limba 
română, deosebit de relevante în privința luptelor 
noastre confesionale şi politice de la sfârşitul secolului 
trecut şi începutul secolului XX, până la Unirea din 
1918. Astfel de fonduri de carte şi de periodice au fost 
confiscate la grămadă, fără criterii anume, datorită 
prostiei, lipsei de discernământ şi excesului de zel de 
care au dat dovadă unii ofițeri de securitate. Totodată, 
din mai multe motive, au fost confiscate şi agendele 
personale ale preoților, conținând adrese din tara sau 
străinătate. Perdeaua de fum care a mascat operațiunea a 
fost zvonul lansat de către aceeaşi Securitate că de la 
cutare sau cutare preot s-ar fi confiscat cantități 
fabuloase de aur, o idee perversă care, în plus, dădea 
despre preoţi imaginea deplasată a unor oameni avari, 
care se imbogatesc peste măsură pe spinarea 
credincioşilor. În ipoteza că aceste cărți şi documente 
nu au fost distruse, ci se mai păstrează pe undeva, pe ici 
pe colo de către SRI, se pune întrebarea firească: ce ar 
trebui făcut cu ele? 

Personal, cred că ar trebui să se procedeze 
astfel: (a) cărțile şi publicaţiile vechi, cu caracter istoric, 
ar trebui depuse la o Bibliotecă (măcar de nivel 
alcătuindu-se în acest sens un fond special; (b) cărțile de 
cult să fie restituite necondiționat parohiilor şi să fie 
reinventariate pe parohii, (c) cărțile cu caracter de 
bibliotecă personală, corespondenţa şi caietele cu adrese 

să fie restituite imediat preoților sau urmaşilor acestora, 
cu scuzele de rigoare. 

Ne putem face o idee până unde s-a mers cu 
confiscarea de cărți bisericeşti, având în vedere ca 
exemplu că de la parohia ucraineană Sighet, unde pe 
atunci paroh era părintele Vasile Penzeş, s-a confiscat 
inclusiv un ,,Ceaslov ucrainean pravoslavnic”, evident 
de uz strict bisericesc, editat in 1968, deci în plin 
început al „epocii de aur” şi care nu avea cum să fie nici 
, nationalist’, nici „anticomunist”. 


* 


Cartea gri a Securitatii 


Cum era de aşteptat, publicarea în presă a unor 
fragmente din aşa zisa „Carte albă a Securităţii”, 
privitoare la o sumă de scriitori români de primă 
mărime, a devenit o chestiune controversată. Dincolo de 
toate acestea, „Cartea albă” trebuie judecată ca o carte 
propriu-zisă, de sine stătătoare, prin prisma ,,valorii” 
sale intrinseci. Fiindcă este un document extraordinar, 
de neînlocuit, relativ la istoria literară. Într-un anume 
sens, „Notele informative” scrise de către securiști 
despre scriitori pot fi mai corecte, decât biografiile 
aceloraşi scriitori alcătuite de către criticii şi istoricii 
literari. Informatorul nu îşi poate permite să facă 
consideraţii personale şi extrapolări psihologice, să fie 
malitios ori ironic, să-şi dea cu presupusul, să fabuleze 
ori să alcătuiască portrete literare. El, „sursa” 
Securităţii, nu interpretează ci relatează, nu inventează 
ci informează, nu creează ci raportează. Fie datorită 

limitelor personale, fie pentru că aşa îi cer superiorii. 
Toate „notele? sunt scrise în acelaşi ton 
administrativ-politienesc, cu excepţia celor despre Al. 
Piru care, judecând după stil, cred că aparține unui 
distins profesor universitar de la Cluj. Este de observat 
că omul, cu cât este mai mediocru, mai aproape de 
imbecilitate, cu atât este mai precis în relatare şi în 
chestiunile de detaliu, cu atât adaugă mai puţin de la 
sine, deci este cu atât mai bun ca „informator”. lar 
exactitatea poate fi uneori la fel de prețioasă ca şi o idee 
originală. Dacă există un istoric literar care să aibă ca 
obiectiv exactitatea, atunci „Notele informative” ale 
Securităţii sunt un material ideal pentru aceasta. 

Acele „Note informative” denotă o realitate 
brutală, nuda şi crudă, în maniera în care viata o ia 
înaintea artificiului literar. Există scriitori care sunt 
infatisati în „note” în toată goliciunea, turpitudinea şi 
mizeria lor sufletească, indivizi care, în orice societate 
normală, ar fi fost moralmente eliminați de mult din 
prim-planul vieţii publice. Alteori, „notele” insistă 
asupra faptului că părinții Anei Blandiana sau ai lui N. 
Manolescu au fost legionari, de parcă fiii ar trebui 
judecaţi nu după faptele lor, ci după cele ale părinţilor 
lor. În plus, nu trebuie să ne scape din vedere că 
legionarii, deşi au recurs la violenţă în politică, la fel ca 
şi comuniştii, ei măcar au fost patrioţi, prin comparaţie 
cu aceştia din urmă. 

Această colecție de „Note informative” 
surprinde şi prin altceva. Subsemnatul, prin anii '70 
student fiind la Bucureşti, am frecventat sistematic 
anumite medii literare. Despre viaţa fiecărui scriitor 

important circulau, la modul aşa-zicând folcloric, fel de 
fel de detalii, unele mai grave, altele doar picante. Iată 
că, după peste douăzeci de ani, citind Notele 
informative din „Cartea albă a Securităţii”, eu personal 
nu am aflat nimic nou, nimic din ce să nu fi ştiut mai 
dinainte. Paradoxul este că o societate atât de 
secretomană, precum societatea română de sub 
Ceauşescu, era în acelaşi timp practic o societate fără 
secrete. Din acest (restrictiv) punct de vedere, 
Securitatea era pur şi simplu inutilă. 

Si totuşi, de ce — zic eu — o carte „gri” şi nu una 
„albă”? Simplu. Deoarece propaganda „gri” era (poate 
mai este şi la SRI) o tehnică a Securităţii ceva mai 
rafinată, mai subtilă, privind intoxicarea psihologică şi 
manipularea populației. Anume, printre câteva 
adevăruri evidente şi acceptate de către bunul-simt, era 
strecurat şi câte un fals, în mod abil şi bine camuflat. Se 
înțelege, falsul era înghițit, ca o găluşcă, pe nesimţite şi 
asimilat drept adevăr. Trebuie că şi „Cartea albă” are şi 
oarece puncte (pete) negre, că nu este chiar imaculată, 
încât culoarea de ansamblu nu poate fi decât gri. 


x 


Problema informatorilor membri PCR la 
Sighet 


Sighetul, ca de altfel orice altă localitate mai 
mare sau mai mică din România, a avut un anumit 
număr de informatori ai fostei Securitati, indivizi care 
au fost membri PCR. Aceştia erau numiți eufemistic 
„persoane care sprijină organele de Securitate”. În cazul 

nostru, al Sighetului, numărul şi mai ales identitatea 
acestora s-a putut afla cu exactitate. Lista a fost 
descoperită în noaptea de 22 spre 23 decembrie 1989, în 
biroul fostei prim-secretar. Peste tot primul secretar era 
informat care dintre membrii PCR „sprijină” organele, 
el trebuia să ştie cine trebuie promovat cu prioritate, dar 
totodată şi de cine să se ferească, să aibă grijă ce 
vorbeşte în prezenţa unor anumite persoane etc. Deci, o 
copie a listei informatorilor membri PCR se afla „spre 
ştiinţă” la primul secretar şi era păstrată la secret. 

Era în jurul orei 2,30 — 3,00 după miezul nopții, 
când în încăpere şi în general în sediul fostului PCR nu 
se mai afla prea multă lume, deoarece tocmai se zvonise 
că undeva între Sighet şi Sarasău a aterizat un elicopter 
cu terorişti şi că în scurtă vreme toţi care vor fi găsiți în 
sediul fostului PCR vor fi împuşcaţi. Atunci foarte mulți 
,revolutionari” s-au fofilat şi au dispărut. Unii, mai 
curiosi, au rămas. Atunci, în acel birou şi în sediu în 
general se aflau aproximativ 12-15 persoane, civili şi 
militari. Pur şi simplu lista a fost găsită din întâmplare 
în casa de fier, care era încuiată cu cheia, iar cheia a fost 
găsită tot din întâmplare în sertarul din mijloc al mesei 
de birou. Lista propriu-zisă, scrisă de mână, de o mână 
nu prea deprinsă cu scrisul, era ştampilată cu o ştampilă 
dreptunghiulară cu inscripţia „STRICT SECRET” şi 
conținea numele a 34 de informatori. Nu puteau exista 
dubii în privinţa identităţii persoanelor. În listă erau 
trecute complet: numele şi prenumele, domiciliul, data 
şi locul naşterii, seria şi nr. buletinului, profesia şi locul 
de muncă, iar în final, ca element specific, numele 
ofițerului de legătură. După ce a trecut prin mai multe 

mâini şi a fost citită cu voce tare, lista a fost lipită 
într-un plic şi luată de maiorul de la Grăniceri Nicolae 
Lungu. Conţinutul acestei liste se poate reconstitui, 
măcar parțial, prin mărturiile combinate ale celor care în 
acea noapte au fost prezenţi acolo, în biroul fostului 
prim secretar. 

Atunci s-a putut constata că informatorii erau 
recrutați în aşa fel, încât să acopere toate domeniile de 
activitate din oraş. Dar, în general, informatorii nu erau 
personalități de vază din domeniile respective. La spital, 
de exemplu, informator nu era vreun medic, ci un cadru 
mediu, asistent medical, pe la fabrici erau tot felul de 
maiștri, la cutare liceu era administratorul, la CFR era 
un picher etc. Pentru supravegherea pensionarilor, a 
casnicelor şi a betivilor mai erau câțiva poştaşi şi 
chelnerite etc. În genere, informatorii erau oameni 
mediocri, cu aspirații mult mai mari decât posibilitățile 
proprii, deci oameni refulati, care erau recunoscători 
pentru indemnizaţia pe care o primeau şi mai ales 
pentru puterea ocultă pe care îşi făceau impresia că o 
dețin. 

Informatorii nu aveau cum să fie „patrioți”, 
pentru simplul motiv că obiectul muncii lor nu era unul 
de ordin patriotic. Ei spionau pe oamenii de rând, ce fac, 
ce vorbesc, ce cred, dacă ascultă Radio „Europa 
Liberă”, dacă spun glume cu aluzii politice, cu cine 
poartă corespondență, dacă tin jurnale intime, ce spun la 
beţie etc. etc. Toate aceste informaţii erau apoi utilizate 
de către Securitate în scopul înăbuşirii libertăţii de 
conştiinţă, a şantajării, a marginalizării profesionale, a 
reprimării drepturilor elementare ale omului. Imediat 

după decembrie '89, o vreme s-a strigat isteric „Jos 
Securitatea”!, după care, treptat, s-a început să se spună 
că în fond desființarea Securităţii este o prostie, că tara 
este lăsată la cheremul spionilor străini, că de fapt 
securiştii au fost în majoritatea lor ,,patrioti”, chiar dacă 
unii, pe ici pe colo, au mai făcut nişte abuzuri, că doar 
nu există pădure fără uscături etc. etc. 

În clar, situaţia stă în felul următor. România nu 
putea urma modelul german. În fosta RDG exista un 
serviciu frate geamăn cu Securitatea românească, de 
aceeaşi factură kaghebistă şi care se numea STASI. La 
dispariția comunismului din fosta RDG, STASI a fost 
desființat în totalitate, dosarele penale şi evidenţele 
informatorilor au fost expuse public, s-a înființat un 
întreg institut pentru studierea activității fostului STASI 
şi un simplu popă a devenit şef peste această uriaşă 
comoară de informaţii. În fosta RDG acest lucru a fost 
posibil deoarece activitatea de apărare a siguranței 
nationale a acestei tari a fost preluată imediat şi eficient 
de către serviciile de informații din Germania de Vest. 
Evident, ceea ce a fost posibil în RDG nu este posibil şi 
în România, pentru motivul de bun simţ că, daca 
Securitatea română ar fi fost desființată cu adevărat şi în 
totalitate, atunci apărarea siguranței nationale ar fi 
rămas descoperită. Acest lucru nu s-a întâmplat în 
totalitate, Securitatea desfăşurându-şi activitatea tot 
timpul, disimulată sub diverse acoperiri, până la 
înființarea SRI, în martie 1990. 

Pe de altă parte, Securitatea noastră nu a fost 
împărțită în securişti patrioți şi nepatrioti, în oameni de 
treabă şi kaghebisti, în băieți buni şi băieți rai etc. Ci 

simplu. Securitatea era împărțită, respectiv organizată 
pe mai multe Direcţii. Au fost Direcţii care asigurau 
apărarea siguranței nationale, care apărau tara de 
spionajul străin, care protejau informaţiile economice 
secrete etc., Direcţii justificate în orice tara democratică, 
dar şi o Directie, una singură, care se numea mai precis 
Direcţia I, care se ocupa de reprimarea internă, de 
reprimarea drepturilor şi libertăţilor cetățenilor de rând. 
Deci, Securitatea a avut câteva direcții utile, care 
serveau tara, şi una profund dăunătoare, Direcţia I, care 
servea dictatura comunistă. Logic, aici trebuia procedat 
cu discernământ, trebuia păstrat în democraţie ceea ce 
era util şi desființat ceea ce era dăunător. Dar la noi nu 
s-a întâmplat aşa. Securitatea a căutat să se salveze în 
totalitate, cu Direcţia de reprimare internă cu tot, şi a 
reuşit. După '89, Direcţia de reprimare a servit prompt 
noi stăpâni şi a jucat în continuare rolul de poliție 
politică, a organizat  diversiuni,  dezinformări, 
manipulări, mineriade, conflicte interetnice, de exemplu 
la Târgu Mureş etc., a spionat intelectuali, ziarişti, 
politicieni din Opozitie etc. etc. 

ŞI, acum după această introducere de principiu, 
să revenim la informatori. Mai precis, la afirmația cum 
că informatorii ar fi fost „patrioţi”. În realitate, nu aveau 
cum să fie aşa ceva, fiindcă aceştia, în general, au servit 
direcției de reprimare internă, au contribuit la 
reprimarea libertății de conştiinţă şi a drepturilor 
omului. 

Totodată, eu sunt de părere că publicarea, azi, a 
listei cu informatorii fostei Securitati care au fost 
membri PCR nu ar rezolva absolut nimic. Întâi, că 

acuma această listă nu mai poate fi certă. Eu cred că 
timp de atâția ani, Securitatea/SRI nu a dormit, ci a mai 
,imbunatatit” lista. Sunt absolut convins că de aici au 
fost şterşi unii dintre foştii informatori, spre a fi protejați 
şi reactivati, şi că au fost adăugaţi alții, care nu au fost 
niciodată informatori, persoane publice care ar trebui la 
o adică şantajate şi compromise cu astfel de mijloace. 

Publicare listei informatorilor azi nu ar avea nici 
un rost. Dacă lista ar fi fost făcută publică în decembrie 
'89, acest lucru ar fi avut fără îndoială, pentru cei în 
cauză, rolul unei bombe cu schije ucigătoare — şi poate 
că nu ar fi fost chiar rău. Publicată azi însă, lista poate 
avea cel mult efectul unei bombe cu rahat. 

8. Epilog: 
sfoara de calti a lui Elie Wiesel 


În octombrie 1986, Premiul Nobel pentru Pace a 
fost decernat lui Elie Wiesel, o personalitate importantă 
a culturii şi politicii americane, născut pe 30 septembrie 
1928 la Sighetu Marmaţiei. În anul 1986 subsemnatul 
eram profesor de ştiinţe socio-umane la renumitul 
Colegiu „Dragoş Vodă” din acelaşi oraş, Sighetu 
Marmaţiei, şi aveam prieteni apropiați în cadrul 
comunității evreieşti de aici. Când s-a aflat vestea 
primirii Premiului Nobel de către Elie Wiesel, prietenii 
mei de la Comunitatea evreiască mi-au sugerat să mă 
ocup de constituirea unui grup de inițiativă, care să-i 
adreseze lui Wiesel o Scrisoare de felicitare în numele 
intelectualilor români din Sighet. Comunitatea evreiască 
din oraş îi adresase deja o astfel de Scrisoare, dar mi-au 
zis că ar fi fost şi mai binevenită o Scrisoare de felicitare 

din afara Comunităţii. La fel, un grup de intelectuali 
maghiari 1-au adresat o Scrisoare de felicitare în numele 
intelectualilor maghiari din Sighet, scrisoare la care Elie 
Wiesel nu a răspuns niciodată. Se spunea că Wiesel nu 
poate să uite deportarea evreilor din Sighet la 
Auschwitz, efectuată de către administraţia maghiară în 
primăvara anului 1944. 

Eu am acceptat ideea imediat. Am vorbit cu mai 
multi colegi, profesori sau prieteni, care însemnau ceva 
atunci pentru cultura locală. Am convenit ca eu să 
întocmesc un proiect de Scrisoare, apoi să ne întâlnim, 
să dăm o formă finală textului şi să-l semnăm toți. 
Numai că... pe parcurs toți ceilalți membri ai grupului 
au început să dea înapoi. Spuneau toți acelaşi lucru, că 
nu vor să aibă de a face cu Securitatea, să fie chemaţi să 
dea explicații pentru Scrisoare, să aibă neplăceri la 
serviciu ş.a.m.d. Păreau că toți au fost lamuriti de către 
aceeaşi persoană să nu se bage, pentru că toți şi-au 
motivat retragerea din Grupul de inițiativă în acelaşi fel. 
Până la urmă am rămas singur adeptul ideii, de parcă aş 
fi fost singurul român şi intelectual din Sighet. Am 
elaborat o altă Scrisoare, normal, doar în nume propriu, 
o Scrisoare de felicitare cu caracter personal, pe care am 
expediat-o domnului profesor Wiesel cu poşta 
obişnuită, pe adresa Universității din Boston, adresă pe 
care am obținut-o de la Comunitatea evreiască. În 
săptămânile care au urmat am avut două surprize 
deosebite. În primul rând Securitatea, care nu se putea 
să nu fie la curent cu inițiativa şi care citea tot, adică 
toate scrisorile adresate unor persoane din străinătate, 
m-a lăsat în pace şi a permis scrisorii mele să plece din 

România şi să ajungă la destinatar. În al doilea rând, am 
avut surpriza imensă şi onoarea deosebită că Elie 
Wiesel mi-a răspuns la Scrisoare. Laureatul Premiului 
Nobel pentru Pace şi-a făcut timp să-mi răspundă, cu 
promptitudine şi căldură chiar. Mi-a mulțumit pentru 
felicitări şi mi-a transmis că aşteaptă să-i mai scriu. Aşa 
a început o corespondență cu caracter privat, care a 
durat vreo trei ani de zile. 

În scrisorile mele nu i-am cerut ajutor financiar 
sau favoruri. l-am cerut să-mi trimită cărți de-ale 
domniei sale, pe care eram interesat să le citesc. Şi Elie 
Wiesel mi-a trimis cărți. Atâta doar că micile şi 
elegantele colete cu cărți expediate din America, de la 
Boston University, ambalate impecabil în nişte plicuri 
mari, groase şi frumos colorate, purtau urme evidente de 
violare, aveau banda de scotch tăiată, cu un evident 
scop de „scotocire”, şi erau legate apoi pe deasupra în 
mod temeinic cu o sfoară groasă şi primitivă de calti, cu 
nodul pecetluit cu sigiliu de plumb strâns cu un cleşte 
special, cu număr de identificare, ca la TIR-uri sau la 
vagoanele de Cale Ferată. M-am abținut să-l întreb pe 
Elie Wiesel unde a găsit in America o aşa mandrete de 
sfoară de calti, atâta de expresivă şi neaoşă. I-am propus 
în schimb să-şi dea acordul să încep să traduc din cărțile 
sale, pentru a face cunoscută şi in tara natală opera şi 
gândirea unui om atât de celebru. Nu am mai apucat să 
mă ocup eu de acest lucru şi nici să intru în această 
echipă. Au venit evenimentele din decembrie 1989, iar 
după 1990 cărțile lui Wiesel au fost traduse de către 
personalități ale domeniului şi au fost editate de către 
edituri importante, în principal Hasefer, din Bucureşti. 

Eu m-am ocupat cu altceva, iar corespondența cu 
domnul Wiesel a încetat cumva de la sine. 

A fost totuşi un mister faptul că atunci, înainte 
de ‘89, Securitatea a permis scrisorilor mele să ajungă 
în Statele Unite la Elie Wiesel. Personal am dezlegat 
misterul în felul meu, încă din ianuarie 1988. După cum 
se ştie, România comunistă a obținut, în relațiile cu 
SUA, Clauza naţiunii celei mai favorizate încă din anul 
1975. Dar zece ani mai târziu, începând cu 1985, SUA 
au făcut presiuni asupra autorităților comuniste din 
România să respecte drepturile omului. În ianuarie 
1988, un ofițer de Securitate m-a căutat în legătură cu 
corespondența mea cu Elie Wiesel. Spre surprinderea 
mea, nu mi-a cerut să încetez corespondenţa. 
Dimpotrivă, m-a îndemnat chiar să-i mai scriu lui 
Wiesel în continuare. Şi mi-a mai spus că s-ar putea ca, 
într-un viitor apropiat, să mi se ceară, de la nivel înalt, 
să-i scriu o scrisoare lui Wiesel, în care să-l rog să facă 
lobby în Congresul SUA, în favoarea menținerii Clauzei 
pentru România. Nu a mai fost cazul să-i scriu lui 
Wiesel o astfel de scrisoare pentru că, la puţină vreme 
după aceea, Ceauşescu a renunțat unilateral la Clauza. 

Distanţa enormă dintre persoana mea, ca simplu 
particular, ca un profesor oarecare din provincie, şi 
angrenajul de relații bilaterale româno-americane în 
care am fost prins fără voia mea, ar fi trebuit, în mod 
normal, să dea naştere la ceva comic, dacă faptul ca 
atare nu ar fi avut în sine o anume doză de gravitate. 

ADDENDA 


IQ-ul profesorului Nicolae Iuga 


Ce poate reprezenta o bucurie mai mare în viata, 
decât împrejurarea ca un fost profesor universitar de-al 
tău să te contacteze la un moment dat şi să-ţi ceară o 
părere? Nu poţi trăi o bucurie mai mare. Simti că renasti, 
creşti şi cuprinzi toată această lumea tainică, o înţelegi in 
totalitatea ei filosofică, iar IQ-ul tău aproape îl ajunge pe 
al profesorului tău. (Doamne, cât păcătuim atunci când, 
odată cu terminarea studiilor, nu mai ținem legătura cu 
foştii noştri dascăli! Ne rupem de ei, precum de părinții 
noştri...). 

Deci, stimate domnule conferenţiar doctor 
Nicolae luga, când am primit eseul memorialistic al 
dumneavoastră, (seara târziu!) întitulat: „Securitatea, 
Cezarul şi sfoara de câlți a lui Elie Wiesel” , vă 
mărturisesc că am petrecut cea mai frumoasă „noapte 
albă” citind şi recitind întregul material captivant. Şi acea 
„noapte albă” nu o consider o noapte pierdută, ci o 
minunată noapte regăsită. O „noapte” ce nu trebuie să se 
piardă în Veşnicie... Da, avem datoria morală să nu uităm 

istoria noastră recentă, trăită doar acum 35-36 de ani. Aţi 
reuşit, prin studierea Dosarului de grup numit „Horia” 
(dosar de urmărire informativă pe care fosta Securitate l-a 
întocmit în perioada studenţiei dumneavoastră, în anii 
1976-1977), să ne lămuriţi in multe privinţe şi, ca un 
câştig mai general, ati reuşit în „mozaicul tabloului 
comunist din România” să puneţi o „pietricică”. O 
„pietricică esențială” poate, exact acolo unde lipsea şi 
care astfel a definit si mai clar modul de „lucru? 
machiavelic al fostei odioase Securitati. Aşa se 
restabileşte Istoria reală şi adevărată (iar restul rămân 
doar: „poveşti securiste”]...). 

Pe mine unul (şi cred că şi pe alţii), nu m-au 
interesat în mod special numele urmaritilor şi 
urmăritorilor, ale informatorilor fiindcă, oricum, nu i-am 
cunoscut şi nici nu-i voi cunoaşte. Nu ranchiună şi nu 
răzbunare pe ei, ci doar aflarea Adevărului. Studiul 
adevărului adevărat. Al adevărului gol golut... În fata 
unui asemenea material, nu se poate să nu ti se ridice 
părul pe mâini, pe cap! [...]. 

Important rămâne că, de-a lungul eseului 
memorialistic, ati scos în evidenţă de câtă ticăloşie şi 
meschinărie este capabil omul în general şi, din păcate, 
românul în special. Şi în RDG-ul comunist a existat 
„Securitatea”, care acolo s-a numit STASI. Totuşi, în 
fostul RDG, la o populaţie ceva mai mică decât la noi (18 
milioane de locuitori), la ei revenea un informator la 122 
de cetăţeni. Prin comparaţie, la noi revenea: 
„...aproximativ un informator la 50(!) de cetăţeni, ceea ce 
spune ceva şi despre caracterul românilor”. Da, da, spune 
totul de la sine! 

„Urmăriţi şi urmăritorii, vieţi paralele” — 
întocmai aşa se petrece şi în viata. În lunga viata, dacă o 
apucăm... O vorbă, o faptă mică, o delatiune, un dosar de 

urmărire, iti putea schimba total viata. Dacă nu se 
întâmpla aşa, atunci azi cum ar fi fost oare? Da, cu 
siguranță ar fi fost o total altă viaţă, paralelă cu aceasta. 
Dacă îmi permiteti, domnule profesor, aici aş divaga 
putin, privindu-mi propria viaţă. (Ca un răzvrătit al 
fostului regim comunist, cu cererea depusă pentru a pleca 
definitiv din ţară, am fost urmărit şi eu de Securitate. Mi 
s-a găsit la CNSAS Dosarul, dar încă nu l-am studiat. 
Sunt în „aşteptare”. Adică mi se va da Dosarul, după ce 
va fi probabil „puţin retuşat”...). 

M-am născut în 1955, în Vişeu de Sus, unde am 
trăit până în 1963, când s-a terminat statutul de 
,stramutati” al părinţilor mei. Ei au fost ridicaţi de către 
fosta Securitate (Siguranță pe atunci, dar totuna!) din 
conacul lor de la Balda, judeţul Mureş. Le-a fost 
naţionalizată toată averea: conacul cu etaj(16 camere!), 
moara, batoza, pădurile, pământurile, hambarul, ferma de 
găini şi de porci, caii, boii, căruțele, plugurile, 
semănătorile, mobila, argintăria, bijuteriile etc. etc. Tata 
nu a făcut politică şi nu a fost trimis în Bărăgan, ci la 
Vişeu de Sus, cu doar două valize (de câte 20 de 
kilograme fiecare) unde, pe rând, a fost muncitor la CFR, 
grăjdar la UFET — Vişeu, apoi contabil, apoi iar grajdar, 
apoi iar contabil... Dacă cineva a cunoscut în viata 
decăderea, înjosirea, apoi unul dintre aceştia a fost EL, 
tatăl meu. După căderea comunismului (tata decedase în 
1973 deja) mama, apoi noi, copiii, respectiv şi eu, am 
întocmit un Dosar privind acordarea unor drepturi 
prevăzute de Decretul Lege nr.118/1990. În prealabil 
mama a beneficiat de aceste drepturi, mai apoi şi eu, dar 
initial eu am fost refuzat pe motivul că: „ fiind născut în 
1955, până în 1963 am fost copil şi ca atare eu NU am 
avut de suferit de pe urma Comunismului”. Poftim??!... 
Păi eu am fost de vină că m-am născut în Vişeu de Sus si 

nu la Balda, ori regimul Comunist? Ce viaţă am dus şi eu 
în sărăcia părinţilor, într-o casă cu o singură cameră(!), în 
chirie, pe când la Balda aş fi putut avea singur camera 
mea etc. etc... Aceasta a fost viaţa mea „paralelă”... 
(Student la Institutul Agronomic din Cluj, mai apoi un fel 
de „Şef de fermă” la un CAP amărât. O tentativă de-a 
pleca ilegal din ţară, eşuată, mai apoi „legală” prin 
întocmirea Cererii de plecare definitivă. Apoi Revoluția 
din decembrie ’89, pe care am trăit-o într-un orăşel de 
provincie. Dezinformare, manipulare grosolană. Deceptii 
şi deceptii...). 

Viaţa dumneavoastră ,,paralela” domnule Nicolae 
Tuga, de bună seamă, dacă ati fi rămas un student 
comunist „model nou” şi nu ati fi avut parte de dosarul 
„Horia”, ar fi fost simplă în ascensiune. Elev eminent la 
liceu (o ştiu de la profesorul poet Ion Burnar). În facultate 
făcut comunist, şef de grupă. Aţi fi rămas de bună-seamă 
la Facultatea de Filosofie-Istorie din Bucuresti, ca tânăr 
asistent. Cu trecerea timpului, dacă l-aţi mai fi preamărit 
în versuri pe tovarăşul Nicolae Ceausescu, ati fi promovat 
rapid-rapid! , Revoluţia” v-ar fi prins probabil Decan de 
Facultate. Ati fi intrat in politică, poate în locul lui Emil 
Constantinescu, şi de bună seamă ati fi ajuns un 
Preşedinte mai bun decât dumnealui, fiindcă pe 
dumneavoastră NU v-ar fi înfrânt vechea Securitate... 
I.Q-ul nu va lipsit si nu vă lipseşte nici astăzi. Dar, 
datorită unei alte „vieţi paralele”, din cauza unui Dosar 
întocmit de fosta Securitate, prin informatorii plătiţi, vi s- 
a sugerat: ,, ai face mai bine să te duci profesor acolo, la 
dumneata, în Maramureş! ”. 

Pe când foşti colegi de-ai dumneavoastră (la unul 
dintre ei i-ati făcut lucrarea de licență, pe când el scria 
„note informative” despre dumneavoastră!), cu un IQ 
mult mai scăzut şi fără personalitate, s-au catarat pe scara 

ierarhiei, dumneavoastră ati fost „îngropat de viu” in 
Maramureş. Rău să nu vă pară însă niciodată. Dar 
niciodată! Istoria s-a scris şi la Sighet. Revoluția mascată 
şi regizată s-a jucat în toată tara. Ati fost un actor în viata, 
dar n-aţi fost manipulat de către nimeni. Nu v-aţi vândut 
sufletul, nu ati dat mâna cu Dracul... Ati fost actorul, 
regizorul şi scenaristul dumneavoastră. Nimeni nu vă 
poate şantaja cu niciun Dosar! Lucrarea de doctorat NU 
v-a scris-o nimeni, decât dumneavoastră. Si ati ajuns şi 
un respectat cadru universitar şi prodecan, dar nu la 
Bucureşti. Nici o pagubă! Harta țării se agaţă în cui 
tocmai de aici, din „Maramureşul istoric”. Aici v-aţi 
născut, aici ati muncit, tot aici vi se va deschide şi 
pământul. Şi cerurile. Toate cerurile! Fiindcă, student 
fiind încă la Facultatea de Filosofie, l-ați citit pe Hegel şi 
Biblia. (Şi, culmea, şi acest lucru vi s-a reproşat în 
Dosar!...). Şi ati corespondat, din 1986, cu Elie Wiesel, 
laureat la Premiului Nobel pentru Pace. Ati primit cartile 
lui, in pachete desfăcute de către Securitate şi apoi legate 
cu sfoară de calti. Cine se poate lăuda cu mai multe 
realizări pe plan spiritual? Eventual eu, fiindcă am avut 
onoarea să scriu aceste observații despre un om şi 
lucrarea lui de excepţie! 


Cu bucurie netarmurita în suflet, al dumneavoastră, 
fost student bătrân la Jurnalism, 


Paul Beldi Ladislau 

Nicolae luga, povestea unui dosar 


În urmă cu vreo două săptămâni, în seara 
premergătoare unui simpozion la care urma să particip, 
am avut plăcerea să stau la masă împreună cu Nicu Iuga, 
Sandu Zotta, George Glodeanu, Mircea Popa şi alti 
invitați cu care, în atmosfera îmbietoare de la Poesis 
(Satu Mare) şi sub mireasma unui vin de calitate, s-au 
purtat discuţii libere, destinse, s-au evocat amintiri ale 
tinereţii, toate acestea transformând o seară banală într- 
una de excepţie. S-a trecut de la Aristotel la Hegel, de la 
filosofie la istorie şi lingvistică, de la Noica la Paul 
Goma, iar de aici la ... dosarul de urmărire informativă, 
Dosarul de grup numit „Horia”, cu nr. I 234327 (cotă 
CNSAS), în care Nicu luga constituia obiect de urmărire 
informativă, alături de alti trei colegi, studenți la 
Facultatea de Filosofie din Bucureşti (Horj Viorel, 
Teişanu Vladimir şi Vlasie Călin). 

Discuţiile au devenit din ce în ce mai captivante, 
iar la un moment dat în interiorul meu a apărut interesul 
generat de profesia mea de istoric şi arhivist, de a citi 
acest dosar, nu doar datorită faptului că unul dintre 
studenții urmăriți este un coleg de-al meu, cât mai ales 
datorită faptului că nu mai văzusem un astfel de dosar 
niciodată. 

A doua zi, stând alături de Nicu Iuga la prezidiul 
simpozionului dedicat filosofului neotomist loan Miclea, 
l-am rugat să-mi trimită dosarul de urmărire informativă 
fotocopiat, ca să arunc şi eu o privire asupra lui. 
Mărturisesc sincer că în momentul în care am început să 
citesc acest dosar am fost atât de pătruns (şi intrigat în 
acelaşi timp) de lectură, încât am renunţat la orice altă 
activitate, ca să îl pot parcurge integral. 

De-a lungul activității mele, în calitatea de 
arhivist sau cercetător, am avut plăcerea să răsfoiesc mii 
de dosare de arhivă, fie pentru prelucrarea acestora în 
vederea includerii lor în circuitul ştiinţific, fie pentru 
activitatea mea de cercetare. Am avut şansa să intru în 
mai multe arhive din ţară şi să consult documente pe care 
multi nici nu visau să le vadă vreodată, însă, aşa cum am 
menționat, era pentru prima dată când aveam ocazia să 
consult un dosar de urmărire informativă, deoarece 
acestea se pun la dispoziţie doar persoanelor direct vizate. 

După 1990, pentru multi dintre noi a devenit o 
fobie sau un miraj faptul că există astfel de dosare de 
urmărire în arhivele SRI. Mulţi dintre cei care şi-au văzut 
dosarele au trăit un sentiment de dezolare, în primul rând 
datorită faptului că au descoperit lucruri nebănuite cu 
privire la unele persoane apropiate (căci, din păcate, 
aceştia erau principalele „surse binevoitoare” pentru 
organele de Securitate), dar exista şi un sentiment de 
frustrare pentru că multe informaţii erau protejate, mai 
ales numele informatorilor. Nu puţine persoane au rămas 
dezamăgite de faptul că dosarul lor era prea „subţire”, iar 
la valoarea lor trebuiau să aibă poate mai mulţi metri 
liniari de arhivă. S-a ajuns astfel la o bagatelizare a 
acestui tip de dosar, unii dintre titulari căutând un titlu de 
glorie din această „calitate? de urmărit de fosta 
Securitate, pe când alţii au refuzat pur şi simplu să-şi 

citească propriile dosare, pentru a nu-şi reîmprospăta în 
memorie amintiri nu tocmai plăcute din acea perioadă. S- 
a creat astfel o „modă”, încât aproape toată lumea era 
convinsă că avea dosar de urmărire la fosta Securitate, 
unii fiind chiar dezamagiti dacă nu făceau parte din 
aceeaşi categorie. 

Personal, am prelucrat arhivistic dosarele de 
cadre ale fostului Comitet Judeţean Satu Mare al 
Partidului Comunist şi mărturisesc că multe informaţii 
erau de umplutură, tipizate, lipsind în mare măsură acel 
,senzational” la care se aşteptau alţii, pentru că o buna 
parte din cetățeni confundau dosarele de urmărire ale 
Securităţii cu dosarele de cadre ale PCR. 

Realitatea însă este una dureroasă fără doar şi 
poate. Citind acest dosar ai impresia că eşti în fata unei 
tragi-comedii, pentru că nu poți să nu te amuzi de 
condiția şi naivitatea puerilă a unor note informative 
precum „studenţii poartă discuţii ostile la adresa 
regimului nostru” (fila 1), sau „studenţii au început să 
înjure” (fila 30), dar nu poţi rămâne indiferent la destinul 
tragic al unor persoane implicate sau „apropiate” acestui 
dosar. Personal m-a marcat personalitatea şi destinul lui 
Cezar Mititelu. Practic acest dosar pleacă de la relația lui 
Nicu luga cu Cezar Mititelu, un om care refuza cu bună 
ştiinţă să termine Facultatea de Filosofie, pentru a rămâne 
în acest anturaj şi pentru a-şi putea procura lecturile 
necesare profilului său. Refuza cu insistență, spre 
dezamăgirea organelor de partid, să plece în provincie la 
locul de muncă indicat de autorităţi, pentru plăcerea de a 
fi aproape de oameni cu care avea ceva de comunicat. Un 
boem după unii, un „parazit social” după alţii, Cezar 
Mititelu a trăit pentru a gândi şi a gândit pentru a trăi şi 
nu pot să nu mă gândesc la ceea ce declara marele Emil 
Cioran despre sine că „eu sunt un parazit social. La 50 de 

ani sunt student la Sorbona şi mănânc la cantina 
universităţii”. Sfârşitul tragic al vieţii lui Cezar Mititelu 
te obligă la meditaţie... 

Acest dosar nu este unul foarte stufos. A fost 
deschis în 27 aprilie 1976 şi s-a închis la 4 octombrie 
1977, însă contextul şi modul în care s-au desfăşurat 
evenimentele trezesc interesul cititorului. Cu siguranță, 
cel (sau cei) implicaţi direct văd cu alti ochi cele 
întâmplate atunci şi, chiar dacă nu aveau cunoştinţă 
despre această urmărire, astăzi nu pot să nu facă anumite 
conexiuni cu destinul ulterior al carierei lor sau chiar al 
vieții. Lecturând dosarul, aveam senzația la un moment 
dat că citesc Huliganii lui Eliade, cu acel spirit de dreapta 
specific Universităţii din Bucureşti, în care se regăseau 
tinerii studenți urmăriți de Securitate, sau Trădarea 
intelectualilor al Anei Selejan în cazul unor persoane, a 
unor politruci care au făcut carieră universitară şi politică 
chiar şi după 1990. 

Este excepţional momentul (şi poate principala 
cauză a deschiderii acestui dosar de urmărire) în care 
aceşti tineri au fost selectaţi să participe la Festivalul 
National de Poezie Studenteasca de la laşi (1975), unde 
trebuiau să prezinte creaţii proprii, dar nu orice fel de 
creaţii, ci cele avizate de ASC. Cum poeziile lor nu au 
fost pe placul cenzurii, considerate a fi influențate de 
spiritul mişcării lansate de Paul Goma, cei implicați au 
decis să copieze versuri care nu le aparțineau de prin 
„Scânteia” sau „Scânteia Tineretului”, dar care făceau 
impresie foarte bună, pentru ca apoi, la laşi, să-şi prezinte 
propriile creaţii. Planul a funcționat magistral, iar la 
Festival au obținut chiar premii importante. Din păcate 
pentru ei, toată acțiunea lor a fost deconspirată de o 
„sursă” a Securităţii, urmând apoi dosarul de urmărire 
informativă. 

Frapează în dosar acuze de genul: „studentul luga 
Nicolae este preocupat de studiul filosofiei idealiste a lui 
Hegel şi Schopenhauer” (vezi fila 21) care, într-o 
societate normală, sunt lecturi absolut obligatorii pentru 
orice student la Filosofie, nicidecum un delict! De 
asemenea: „studenţii IUGA NICOLAE, HORJ VIOREL, 
VLASIE CĂLIN şi alții, cunoscuţi cu preocupări literare, 
care au publicat în diferite reviste versuri, articole, 
reportaje, poezii patriotice etc, în subsidiar față de colegi 
îşi exprimă părerea că nu-şi pot fructifica din plin talentul 
şi vocaţia, datorită faptului că le sunt impuse anumite 
restricţii, norme, fiind obligaţi să creeze o poezie în care 
nu cred. În acest sens consideră cu nu se poate face artă 
din transcrierea lozincilor, că ideologia noastră împiedică 
libertatea de creaţie” (fila 6). 

Din păcate noi nu am avut un Institut Gauck, noi 
nu am avut o lege a lustraţiei, iar arhivele fostei securitati 
au ajuns târziu şi foarte greu la CNSAS, în ciuda 
demersurilor întreprinse de Constantin Ticu Dumitrescu 
şi a altor reprezentanți de marcă ai societății academice. 
Există suspiciuni, pe bună dreptate, că multe dosare ale 
unor persoane importante au dispărut sau au fost 
,curatate” pentru a nu le afecta cariera, fapt ce lasă un 
gust amar celor care au avut de suferit din cauza 
sistemului, dar mai ales din cauza acestor adevăraţi 
paraziți sociali. 


Conf. univ. dr. Claudiu Porumbăcean 

ANEXE 


